title: Pina Menichelli

text: Guazzonin historiallisessa Napoleon-elokuvassa "Scuola d’eroi" (”Sankarien koulu”, 1914) Menichelli esitti isänmaan puolesta uhrautuvaa innokasta rumpalia. Tarinan mukaan Itala Filmin tuottaja Giovanni Pastrone kiinnitti huomiota sääntöjen vastaisesti suoraan kameraan katsovaan näyttelijään ja päätti houkutella hänet studionsa tähdeksi. Menichellin ensimmäinen elokuva Italalle oli Pastronen salanimellä Piero Fosco ohjaama "Il fuoco" (”Tuli”, 1915). Se on kertomus salaperäisen runoilijanaisen ja nuoren taidemaalarin rakkaudesta, joka roihahtaa liekkiin, mutta palaa pian loppuun jättäen jäljelle vain tuhkaa. Gabriele D’Annunzion dekadenttia tyyliä edustavan symbolistisen intohimodraaman viehätys perustuu arvoituksellisen sensuelliin Menichelliin, jonka oikukkaita ja pahanilkisiä piirteitä korostavat Segundo de Chomónin taidokkaat valoefektit. Moraalittomana pidetty "Il fuoco" joutui heti ensi-illan jälkeen sensuurin hampaisiin, mutta se sallittiin sittemmin ”taide-elokuvana”.


title: Pina Menichelli

text: "Il fuoco" sekä Pastronen ja Menichellin seuraava elokuva, Giovanni Vergan kertomukseen perustuva "Tigre reale" (”Kuningastiikeri”, 1916) tekivät näyttelijästä Lyda Borellin ja Francesca Bertinin veroisen elokuvadiivan, joka herätti pahennuksen sekaista ihastusta sekä katsojissa että elokuva-arvostelijoissa. Hänen henkilöhahmonsa oli säälimätön femme fatale, tuhoa kylvävä miestennielijä, joka kanssasisaristaan poiketen ei edes yrittänyt miellyttää yleisöä. Pidäteltyä seksuaalisuutta huokuva Menichelli sai näyttelijänmaneeriensa mukaan lempinimen "Nostra Signora degli Spasmi" (”Kouristusten Neitsyt Maria”).


title: Pina Menichelli

text: Pastronen ja Menichellin kolmas elokuva joutui sensuurin runtelemaksi ”paheellisten, moraalittomien ja hyvien tapojen vastaisten” kohtaustensa takia. Kun elokuva kolmen vuoden päästä julkaistiin leikeltynä nimellä "L’olocausto" (”Holokausti”, 1918), se sai kielteisen vastaanoton sekä yleisöltä että kriitikoilta. Ulkomaille levitetty alkuperäinen versio oli kuitenkin menestys. Ongelmiin sensuurin kanssa törmäsivät myös "Gemma di Sant’Eremo" (1918), "La moglie di Claudio" (”Claudion vaimo”, 1918), "La biondina" (”Vaaleaverikkö”, 1923) ja eräät muut Menichellin elokuvat.


title: Pina Menichelli

text: Vuonna 1918 Menichelli siirtyi tuottaja Carlo Amaton Rinascimento Filmille, jolle hän teki muun muassa Eugenio Peregon ohjaamat "Hänen lähimäisensä vaimo eli Lumottu puutarha" ("Il giardino incantato", 1918) ja "La storia di una donna" (”Erään naisen tarina”, 1920) sekä Amleto Palermin elokuvat "Il romanzo di un giovane povero" (”Köyhän nuorenmiehen romaani”, 1920), "L’eta critica" (”Vaarallinen ikä”, 1921) ja "La seconda moglie" (”Toinen vaimo”, 1922).


title: Pina Menichelli

text: Vuosien kuluessa näyttelijän repertuaari laajeni, vaikka pohjimmiltaan hän esittikin aina samoja stereotyyppisen seksisymbolin variaatioita. Menichelliä ja hänen maneerejaan, ”menichellismoa”, ihailtiin ja jäljiteltiin, mutta elokuvakriitikkojen vastaanotto oli jakautunut. Diivan roolistaan näyttelijä irtautui vasta kahdessa viimeisessä työssään, Georges Feydeaun komedioihin perustuneissa elokuvissa "La Dama di Chez Maxim" (”Chez Maximin nainen”, 1923) ja "Occupati d’Amelia" (”Amelian sulhaset”, 1923, julkaistu 1925).


title: Pina Menichelli

text: Ensimmäisen aviomiehensä kuoltua vuonna 1924 Menichelli meni naimisiin tuottajansa paroni Carlo Amaton kanssa. Hän vetäytyi saman tien julkisuudesta, hävitti kaikki muistot elokuvaurastaan ja omistautui täysin perheelleen. Milanossa asunut Menichelli torjui loppuun saakka kaikki esiintymis- ja haastattelupyynnöt, ja hän kuoli yleisön täysin unohtamana.


title: Pina Menichelli

text: Vittorio Martinellin laatima filmografia käsittää 58 elokuvaa, joissa Pina Menichelli on esiintynyt. Niistä vain pieni osa on säilynyt. Suomessa on esitetty ainakin "Veripunaisia ruusuja" ja "Rakkaus antaa kaikki anteeksi eli Mitä nainen voi uskaltaa" -nimisiä Menichelli-elokuvia sekä "Dorinan tarinaa" ja "Lumottua puutarhaa".


title: Luettelo Britannian kuninkaallisten ilmavoimien kalustosta

text: Tämä on luettelo Britannian kuninkaallisten ilmavoimien nykyisestä kalustosta.


title: Episode (Jukka Haurun albumi)

text: Episode on Jukka Haurun toinen studioalbumi. Se julkaistiin vuonna 1975 levymerkillä Love Records (LRLP 144).


title: Episode (Jukka Haurun albumi)

text: Kaikki kappaleet säveltänyt Jukka Hauru.


title: OpenSSL

text: Tietokoneverkoista puhuttaessa, OpenSSL viittaa avoimen lähdekoodin toteutukseen SSL- ja TLS-protokollista. C-ohjelmointikielellä kirjoitettu kirjasto toteuttaa yksinkertaisia kryptograafisia funktioita ja tarjoaa lukuisia avustavia funktioita. Lisäosat mahdollistavat OpenSSL-kirjaston käytön useilla eri ohjelmointikielillä.


title: OpenSSL

text: Versioita on olemassa useille Unixin kaltaisille käyttöjärjestelmille (kuten Solarikselle, Linuxille, macOS:lle ja lukuisille avoimen lähdekoodin BSD-käyttöjärjestelmille), OpenVMS:lle ja Microsoft Windowsille.


title: OpenSSL

text: OpenSSL perustuu Eric Andrew Youngin ja Tim Hudsonin kehittämään SSLeay-kirjastoon, jonka kehitys loppui epävirallisesti 17. joulukuuta 1998, kun Young ja Hudson siirtyivät tekemään työtä RSA Securitylle.


title: OpenSSL

text: OpenSSL-projekti perustettiin vuonna 1998. Sen tavoitteena oli kehittää ilmaiset työkalut Internetissä käytetyn koodin salaamiseen. Kaksi kolmasosaa kaikista verkkopalvelimista käyttivät sitä vuonna 2014. OpenSSL-projektin johtotiimi koostuu neljästä eurooppalaisesta. Koko kehitysryhmä koostuu 11 jäsenestä, joista 10 ovat vapaaehtoisia; Stephen Henson on projektin pääkehittäjä ja ainoa kokopäiväinen työntekijä.


title: OpenSSL

text: Projektilla on alle yhden miljoonan dollarin vuosibudjetti ja on osittain riippuvainen lahjoituksista. Steve Marquess, entinen armeijan konsultti Marylandista, aloitti säätiön lahjoituksille ja konsultointisopimuksille. Projekti on saanut tukea Department of Homeland Securitylta ja Yhdysvaltain puolustusministeriöltä.


title: OpenSSL

text: OpenBSD-projektin henkilöt ovat aloittaneet rinnakkaisen version LibreSSL vuonna 2014.


title: Giuffria

text: Giuffria oli yhdysvaltalainen hard rock -yhtye. Yhtyeen nimi tulee perustajan, kosketinsoittaja Gregg Giuffrian sukunimestä. Giuffria oli yksi melodisen rockin sanansaattajia 1980-luvulla.


title: Giuffria

text: Giuffrian perusti vuonna 1983 kosketinsoittaja Gregg Giuffria, joka oli juuri jättänyt Angel-yhtyeen. Hän keräsi ympärilleen kokoonpanon, joka koostui laulaja David Glen Eisleysta, kitaristi Craig Coldysta, basisti Chuck Wrightista ja rumpali Tom Quintonista. Ennen debyyttialbumin julkaisua Quinton erotettiin yhtyeestä ja hänet korvasi Alan Krigger. Giuffria teki levytyssopimuksen MCA Recordsin kanssa vuonna 1984, ja debyyttialbumi "Giuffria" julkaistiin samana vuonna. Albumi nousi Yhdysvalloissa 26. sijalle albumilistalla. Single ”Call to the Heart” teki yhtyeestä entistä kuuluisamman noustessaan korkealle sijalle singlelistalla. Yhtye avasi Deep Purplen Yhdysvaltain-kiertueen konsertit. Deep Purplen kitaristi Ritchie Blackmore kohteli Giuffriaa huonosti lyhentäen yhtyeen soittamisaikaa 45 minuutista 25 minuuttiin ja kieltäen heitä muun muassa soittamasta kitarasooloja. Yhtye nautti kuitenkin suosiota ja sai hyvää palautetta musiikkipiireissä.


title: Giuffria

text: Giuffrian toinen studioalbumi "Silk and Steel" julkaistiin vuonna 1986 eri kokoonpanolla: Uusi kitaristi Lanny Cordola oli korvannut Coldyn, joka oli liittynyt Dion riveihin. Wright oli jättänyt Giuffrian liittyäkseen Quiet Riotiin pysyväksi jäseneksi. Hänet korvasi ensin Rick Bozzo ja sitten David Sikes, joka soitti "Silk and Steelillä". Albumi menestyi huonommin kuin "Giuffria". Vuonna 1987 Giuffria nauhoitti demoja kolmatta albumia varten kokoonpanoon palanneen Wrightin kanssa, mutta yhtye hajosi pian tämän jälkeen. Giuffrian hajottua Gregg Giuffria muodosti House of Lords -yhtyeen.


title: Partio Ruotsissa

text: Ruotsin partiotoiminnan aloitti Ebbe Lieberath, joka käännettyään teoksen "Scouting for Boys " (suomeksi Partiopojan kirja) perusti partiolippukunnan Riddarpojkarna Göteborgiin vuonna 1910. Nykyään Scouterna on se Ruotsin järjestö, joka kuuluu partiolaisten maailmanjärjestöihin World Organization of the Scout Movement (WOSM) ja World Association of Girl Guides and Girl Scouts (WAGGGS). Ruotsissa on noin 70 000 partiolaista.


title: Partio Ruotsissa

text: Robert Baden-Powell perusti partioliikkeen Englannissa, ja se aloitti toimintansa vuonna 1907. Baden-Powell julkaisi vuonna 1908 käsikirjan, "Scouting for Boys", ja partioliike levisi nopeasti, jopa muihin maihin. KFUM:n (Ruotsin NMKY) matkasihteeri Emil Winqvist sai tietää kirjasta Scouting for Boys (Partiopojan kirja) vuonna 1908 ja toteutti pienimuotoisen partioleirin Spångassa, minkä jälkeen useat KFUM-yhdistykset aloittivat partiotoiminnan samana vuonna. Kirjailija Gustaf Hellström, tuolloinen Dagens Nyheter -lehden Lontoon kirjeenvaihtaja, kirjoitti syksyn 1909 ja kevään 1910 aikana useita huomattavia artikkeleita partiosta, jotka johtivat vilkkaaseen keskusteluun ja innoittivat monia osallistumaan partioon. Hellström kääntyi muun muassa heti ruotsalaisten nuorten puoleen artikkelillaan "Almanack för ungdom" -lehdessä. Artikkelissa olleet kuvat lienevät ensimmäiset partiolaisista otetut valokuvat, jotka julkaistiin Ruotsissa. Näin keskustelut partioliikkeen alullepanemisesta pääsivät vauhtiin Ruotsissa. Hellström toivoi tunnustuksetonta partioliikettä ilman sotilaallisia piirteitä, mikä oli melko kiisteltyä alkuaikoina. Huhtikuussa 1910 Emil Winqvist mainitsi ensimmäistä kertaa partioliikkeen KFUM:n liittolehdessä. Jopa yksityiset tulisielut pääsivät idean kanssa kosketuksiin vuodesta 1908 lähtien englantilaisen median kautta ja alkoivat kokeilla partiota ympäri Ruotsia. Ruotsin partioliike sai kuitenkin toden teolla alkunsa liikunnanopettaja Ebbe Lieberathin löydettyä Scouting for Boys -kirjan (Partiopojan kirja) vuonna 1909 ja myöhemmin käännettyä sen. Hän perusti Riddarpojkarna-partiolippukunnan Göteborgiin tammikuussa 1910 ja johti toimintaa monen vuoden ajan. Ruotsalainen partiotoiminta, kuten kansainvälinenkin, kohdistui aluksi ainoastaan pojille. Kaksi vuotta myöhemmin esiteltiin tyttöpartio Ruotsissa, erityisesti KFUK-yhdistysten sisällä.


title: Partio Ruotsissa

text:
Ruotsin ensimmäinen partioliitto perustettiin 1911
pojille ja vuonna 1913 vastaavanlainen tytöille. Tuon ajan Ruotsissa raittius-
ja herätysliikkeet olivat suuria, minkä takia oli suhteellisen luonnollista,
että nämä jo olemassa olevat nuorisoliikkeet, kuten Nykterhetsrörelsen (Ruotsin
raittiusliike) ja KFUK/KFUM (Ruotsin NNKY/NMKY), ottivat partion luonnollisena
osana ohjelmiinsa. Monia uusia järjestöjä perustettiin ratkaisuksi partion
lisääntyvään suosioon. Vuosina 1959–1961 Ruotsin partiotoiminnassa kulki
yhdistämisten aalto sukupuolittain jaoteltujen liittojen läpi, mikä johti
siihen, että syntyi viisi sukupuolet yhdistävää liittoa, jotka nykypäivänä
muodostavat Svenska Scoutrådetin (Ruotsin partiolaiset ennen
Scouterna-nimitystä).


title: Partio Ruotsissa

text:
Partioliike sai jalansijaa Ruotsissa vuodesta 1909
Ebbe Lieberathin ansiosta, ja 1912 perustettiin Sveriges scoutförbund
puheenjohtajanaan Lieberath. Emmy Grén-Brobergista tuli vuonna 1913 tytöille
suunnatun Sveriges Flickors Scoutförbundin ensimmäinen johtaja. Nämä kaksi
liittoa yhdistyivät vuonna 1961 uudeksi järjestöksi, Svenska Scoutförbundetiksi.


title: Partio Ruotsissa

text:
Ruotsissa toimi jo varhain yhteinen yhteistyöelin
poika- ja tyttöpartiolle. Kun tyttö- ja poikapartiot olivat yhdistyneet, perustettiin
vuonna 1968 Svenska Scoutunionen, joka 1982 vaihtoi nimensä Svenska Scoutrådetiksi.
Ruotsalainen partioliike on ollut jäsenenä partiolaisten maailmanjärjestöissä
WOSM:ssa ja WAGGGS:ssa vuodesta 1922.


title: Partio Ruotsissa

text:
Scouterna on Ruotsin kansallisen partioliikkeen kattojärjestö.
Valtakunnallinen järjestö perustettiin 1. tammikuuta 2012. Scouterna-järjestö on
jäsenenä partiolaisten kummassakin maailmanjärjestössä eli WAGGGS:ssa ja
WOSM:ssa. Scouterna-järjestön nykyinen pääsihteeri on Katarina Hedberg.


title: Partio Ruotsissa

text:
Scouterna koostuu osittain partiolippukunnista, jotka
aiemmin kuuluivat Svenska Scoutförbundetiin, KFUK-KFUM:s Scoutförbundeihin ja
Frälsningsarméns scoutförbundiin (Ruotsin Pelastusarmeijan partiolaiset), sekä
osittain aiemmasta valtakunnallisesta järjestöstä Svenska Scoutrådetista. Valtakunnallinen
järjestö vastaa koko partioliikkeen kehittämisestä Ruotsissa sekä tarjoaa
tukirakenteen niille partiolippukunnille, jotka aiemmin kuuluivat Svenska
Scoutförbundetiin, KFUK-KFUM:s Scoutförbundeihin ja Frälsningsarméns
scoutförbundiin. Tukirakenne merkitsee muun muassa, että valtakunnallisella
järjestöllä on ympäri maata palkattuna neuvojia, jotka tukevat paikallista
toimintaa. Kaksi muuta liittoa, Nykterhetsrörelsens scoutförbund ja SMU Scout
(jota elokuun 2013 alusta lähtien on kutsuttu equmeniascoutiksi,) päättivät
yhdessä EFS Scoutin kanssa, joka aiemmin toimi KFUK-KFUM:s Scoutförbundien
alaisena, muodostaa niin sanotut yhteistyöjärjestöt. Lippukunnat, jotka ovat jonkun
yhteistyöjärjestön jäseniä, ovat myös Scouterna-järjestön jäseniä, mutta niiden
paikallisesta tuesta vastaa oma yhteistyöjärjestö.


title: Partio Ruotsissa

text:
Yhteistyöjärjestöjä:
equmeniascout, entinen SMU Scout (11 000
jäsentä)
Nykterhetsrörelsens scoutförbund (6 000
jäsentä)
EFS Scout (2 000 jäsentä)


title: Partio Ruotsissa

text:
Partiopiiri kattaa tietyn alueen, jossa on joukko
partiolippukuntia. Partiopiirin sisällä lippukunnat tekevät yhteistyötä muun
muassa johtajakoulutukseen, partioleireihin ja muihin kursseihin ja
järjestelyihin liittyen. Partiopiiriä johtaa hallitus, joka valitaan
jokavuotisessa piirikokouksessa. Sinne on jokaisella partiolippukunnalla oikeus
lähettää valtuutettuja, joiden lukumäärä määräytyy partiolippukunnan jäsenten
määrän mukaan. Piirikokouksessa päätetään, mitä piirissä tapahtuu ennen seuraavaa
piirikokousta.


title: Partio Ruotsissa

text:
Paikallista yhdistystä, joka järjestää
partiotoimintaa, kutsutaan partiolippukunnaksi. Lippukunta koostuu tavallisesti
kolmesta viiteen ikäryhmästä, joita kutsutaan "osastoiksi". Jokaisessa osastossa on yksi tai useampia "vartioita", joissa on viidestä kahdeksaan
partiolaista. Osallistujien iästä riippuen vartioilla on melko suuri vapaus
suunnitella itse omat aktiviteettinsa ("ohjelmat")
oman mielenkiintonsa perusteella, kuitenkin partiomenetelmän (sisältäen mm. partion
arvot, partiolupauksen ja partioihanteet) rajoissa. Ruotsissa on tavallista, että
pojat ja tytöt ovat samoissa ryhmissä kaikilla tasoilla, kun taas
kansainvälisesti on edelleen niin, että pojat ja tytöt erotetaan joko vartio-,
osasto- tai lippukunta-asteella. Joillakin mailla on jopa erilliset
partioliitot pojille ja tytöille.


title: Partio Ruotsissa

text:
Partiolaiset
toimivat osastojen sisällä useimmiten vartioissa eli pienemmissä ryhmissä,
joissa on noin 5–8 henkilöä. Vartiossa partiolainen saa mahdollisuuden kokeilla
erilaisia rooleja ja oppii tuntemaan itsensä ja ominaisuutensa paremmin;
vartiossa kaikki saavat huomiota. Vartiojärjestelmä on yksi partiomenetelmän
osista. On yleistä, että vartion nimi on sukua muiden vartioiden nimille ja
että yhteisenä teemana on osaston nimi. Osaston nimi voi olla esimerkiksi Djungeldjuren
(suomeksi Viidakon eläimet), jolloin vartiot voivat olla nimeltään esimerkiksi
Elefanterna (Elefantit), Tigrarna (Tiikerit), Aporna (Apinat) ja Flodhästarna
(Virtahevot). Vartiolla on usein huuto, jolla on sama teema kuin nimellä.


title: Partio Ruotsissa

text:
Partiolaisilla
on pitkä perinne jakaa ansiomerkkejä erityisistä panoksista tai saavutuksista partioliikkeen sisällä. Ansiomerkit ja kunnianosoitukset ovat yksi tapa kiittää ja antaa tunnustusta henkilöille, jotka ovat tehneet ansiokkaita suorituksia partion eteen ja partioliikkeen sisällä.


title: Partio Ruotsissa

text:
Maailmantasolla
on olemassa vain yksi ansiomerkki, Bronsvargen, jota WOSM jakaa. Bronsvargen-merkki
otettiin käyttöön Partiolaisten maailmankokouksessa Tukholmassa vuonna 1935.
Bronsvargen jaetaan Partiolaisten maailmankomitean päätöksestä.


title: Partio Ruotsissa

text:
Ruotsalaisella
partioliikkeellä, kuten useimmilla kansallisilla partiojärjestöillä, on oma ansiomerkkijärjestelmänsä.


title: Partio Ruotsissa

text:
Korkein
Ruotsin partion ansiomerkki on Silvervargen.


title: Partio Ruotsissa

text:
Toiseksi
korkein Ruotsin partion ansiomerkki on Gustaf Adolfs-märket, josta käytetään
usein lyhennettä GA-märket. GA-märket otettiin käyttöön 1947 silloin juuri
edesmenneen Prinssi Kustaa Aadolfin kunniaksi.


title: Marko Hirsma

text: Marko Asser Hirsma (12. heinäkuuta 1965 Helsinki – 20. lokakuuta 2001 Helsinki) oli suomalainen moottoripyöräkerhoaktiivi ja muusikko. Hän vaikutti 1970- ja 1980-lukujen taitteesta vuoteen 1994 Backsliders-yhtyeen basisti-laulajana. Yhtye ehti olemassaolonsa aikana julkaista viisi studioalbumia sekä yhden Hurriganes-coveralbumin yhdessä Albert Järvisen kanssa nimellä Flashbacksliders.


title: Marko Hirsma

text: Marko Hirsma oli perustamassa myöhemmin Hells Angels MC Finlandiksiiksi muuttunutta Overkill MC:tä sekä toimi Bandidosin Suomen jaoston presidenttinä. Hänet tuomittiin yli vuoden vankeuteen ampuma-aserikoksista sekä jengiliivien riistämisestä kilpailevan ryhmän mieheltä Helvetin Enkeleiden kerhotilaan tehdyssä iskussa. Hirsma erotettiin tai erosi Bandidosista ja hän elvytti henkiin MC Undertakers -moottoripyöräjengin. Hirsmalla oli myös yhteyksiä Bandidosin kilpailijaan, yhdysvaltalaiseen Outlaws-moottoripyöräkerhoon. Lokakuussa 2001 kaksi Bandidosin jäsentä ampui Hirsman kotipihalleen Helsingissä.


title: DIGILE

text: DIGILE on voittoa tavoittelematon osakeyhtiö, joka kehittää internet-talouden osaamista ja työkaluja digitaalisen palveluliiketoiminnan kehittämiseen. DIGILE pyrkii yhdistämään ja systematisoimaan yritysten ja tutkimuslaitosten tutkimus- ja kehitystyötä, tavoitteena on nopeuttaa tutkimustulosten päätymistä liiketoiminnaksi.


title: DIGILE

text: DIGILEn toiminta jakautuu yritysvetoisten tutkimusohjelmien koordinointiin sekä yhteisöllisiin palveluliiketoiminnan kehityshankkeisiin.


title: DIGILE

text: DIGILEllä on SHOK-status, eli se toimii strategisen huippuosaamisen keskittymänä. SHOKit perustettiin vuonna 2006 pääministerin johtaman tiede- ja teknologianeuvoston (nyk. tiede- ja innovaationeuvosto, TIN) päätöksellä. SHOK-statuksella toimivien yritysten tavoitteena on kehittää ja tiivistää yritysten, yliopistojen ja tutkimuslaitosten välistä yhteistyötä sekä nopeuttaa tutkimustulosten hyödyntämistä käytännön liiketoiminnassa. Tällä tavoin halutaan parantaa kilpailukykyä yritysten ja yhteiskunnan kannalta tärkeimmillä aihealueilla.


title: DIGILE

text: DIGILEn omistaa 46 yritystä, yliopistoa ja tutkimuslaitosta.


title: DIGILE

text: DIGILE perustettiin vuonna 2008 nimellä Tieto- ja viestintäteollisuuden tutkimus TIVIT Oy.


title: DIGILE

text: Elokuussa 2013 yhtiö muutti nimensä DIGILEksi, joka on yhdistelmä englanninkielisistä sanoista digital (‘digitaalinen’) ja agile (‘ketterä’). Nimenmuutos liittyi samaan aikaan julkistettuun strategiamuutokseen. Uuden strategian kulmakivenä oli havainto siitä, että digitaalisuudesta on tullut kaikkia toimialoja läpäisevä megatrendi, kun aiemmin se oli mielletty ennen kaikkea tieto- ja viestintäteknologiaan liittyväksi ilmiöksi.


title: DIGILE

text: DIGILE nimitti toukokuussa 2015 uudeksi toimitusjohtajaksi Pauli Kuosmasen, joka työskenteli yrityksessä aiemmin teknologiajohtajana.


title: DIGILE

text: DIGILEn toiminta perustuu co-creation-ajattelulle, eli kaikki ohjelmat ja hankkeet ovat yhteishankkeita, jotka valmistellaan ja toteutetaan usean eri osapuolen voimin.


title: DIGILE

text: DIGILEn strategisiin tutkimusohjelmiin voivat osallistua kaiken kokoiset toimijat niin yritys- kuin tutkimusmaailmasta. Yksi ohjelma kestää 2-4 vuotta ja se pyrkii luomaan esikaupallisen vaiheen yhteyden tutkimusmaailman ja liiketoiminnan välille. Ohjelmat ovat joko yritysvetoisia, eli yritykset päättävät tutkimuksen painopisteet omien markkinatarpeittensa mukaan, tai akatemiavetoisia, joissa mennään tutkimus edellä.


title: DIGILE

text: Ohjelmaa valmisteltaessa luodaan yhteinen dokumentti SRIA (strategic research and innovation agenda) yritysvetoisille ohjelmille, tai SRA (strategic research agenda) akatemiavetoisille ohjelmille. Nämä dokumentit määrittelevät ohjelman painopisteet, toiminnan ja tavoitteet koko ohjelman elinkaaren ajalle.


title: DIGILE

text: Tällä hetkellä käynnissä on neljä ohjelmaa:Cyber Trust -ohjelma käynnistyy kevään 2015 aikana.


title: DIGILE

text: Tutkimusohjelmien ohella keskeinen DIGILEn toimintamuoto on yhteisöllinen palveluliiketoiminnan kehittäminen. DIGILE tarjoaa puitteet tuote- ja palveluinnovaatioiden ideoimiseen, kehittämiseen ja testaamiseen. Kehitystyötä tukevat valmiit sopimusmallit ja rahoituskanavat. Toiminnan tavoitteena on vauhdittaa digitaalisten palveluiden kehitystä etenkin toimialoilla, jotka eivät perinteisesti ole hyötyneet ICT-teknologiasta.


title: DIGILE

text: Palveluliiketoiminnan kehitystyötä varten DIGILE avasi keväällä 2014 Palvelupaja FORGEn. FORGE on DIGILEn, CSC - Tieteen tietotekniikan keskuksen sekä Kainuun Etu Oy:n yhteistyönä toteutettu digitaalisten palveluiden kehitysympäristö. Muun toiminnan lisäksi DIGILE toimii Suomen ja Kiinan välisen ICT Allianssin koordinaattorina.


title: Luis Pasquet

text: Luis Santiago Pasquet (13. toukokuuta 1917 Salto, Uruguay – 5. marraskuuta 2013 Lahti) oli uruguaylaistaustainen säveltäjä ja muusikko, joka asui Suomessa vuodesta 1974 lähtien. Pasquet sai Suomen kansalaisuuden mentyään naimisiin suomalaisen vaimonsa kanssa. Pasquet yhdisti sävellyksissään muun muassa jazzin, eteläamerikkalaisen kansanmusiikin ja uruguaylaisen tangon aineksia impressionismiin ja ekspressionismiin. Valtaosa Pasquetin sävellystuotannosta syntyi Suomessa.


title: Luis Pasquet

text: Pasquet syntyi 13. toukokuuta 1917 Saltossa, Uruguayssa. Hän sai opetusta musiikinteoriassa ja pianonsoitossa jo 7-vuotiaana.. Jazzista hän innostui kuultuaan sitä kotona äänilevyiltä. Hän soitti jazzia radiossa jo 15-vuotiaana. Hän toimi kolme vuotta pianistina kotikaupungissaan Saltossa ja muutti sitten Montevideoon opiskelemaan kemiaa. Hän opiskeli samalla myös pianopedagogiikkaa, orkesterinjohtoa ja sävellystä.


title: Luis Pasquet

text: Pasquet toimi 14 vuoden ajan kapellimestarina Uruguayn radiossa ja televisiossa. 1960-luvulla hän toimi musiikin johtajana Libanonin Kasinossa. Hän toimi myös pianistina eri puolilla Eurooppaa. Hän esiintyi monien aikansa kuuluisuuksien, kuten Edith Piafin, Josephine Bakerin, Louis Armstrongin ja Juliette Grécon kanssa.


title: Luis Pasquet

text: Vuonna 1974 Pasquet muutti Lahteen tavattuaan tulevan vaimonsa Ilsen. Hän toimi aluksi korrepetiittorina Suomen kansallisoopperassa ja myöhemmin Lahden oopperassa ja vuosina 1988–95 säestäjänä Lahden konservatoriossa. Lahden konservatoriossa hän alkoi näyttää sävellyksiään Sotilasmusiikkikoulussa opettaneille ja konservatorion puhallinorkesteria johtaneille Juha Salmelalle ja Hannu Lehtoselle. He auttoivat tuomaan Pasquetin teoksia konserttilavalle ja yleisempään tietoisuuteen.


title: Luis Pasquet

text: Pasquetille myönnettiin taiteilijaeläke vuonna 1998. Hänet kutsuttiin konservatorion kunniasäveltäjäksi vuonna 2004, ja hän on lahjoittanut kaikki sävellyksensä konservatoriolle.


title: Luis Pasquet

text: Pasquet kuoli Lahdessa 5. marraskuuta 2013 96 vuoden iässä.


title: Vyöhemppo

text: Vyöhemppo ("Crithagra xantholaema") on peippojen heimoon kuuluva varpuslintu.


title: Vyöhemppo

text: Vyöhemppoa tavataan Etiopiassa. Lajin populaatioksi arvioidaan 3 500–15 000 yksilöä. Laji on vähenemässä ja se on luokiteltu vaarantuneeksi.


title: Arohemppo

text: Arohemppo ("Crithagra donaldsoni") on peippojen heimoon kuuluva varpuslintu.


title: Arohemppo

text: Arohemppoa tavataan Etiopiassa, Keniassa ja Somaliassa. Lajin kanta on vakaa, ja se on luokiteltu elinvoimaiseksi.


title: Etelänarohemppo

text: Etelänarohemppo ("Crithagra buchanani") on peippojen heimoon kuuluva varpuslintu.


title: Etelänarohemppo

text: Etelänarohemppoa tavataan Keniassa ja Tansaniassa. Lajin kanta on vakaa, ja se on luokiteltu elinvoimaiseksi.


title: Keltavatsahemppo

text: Keltavatsahemppo ("Crithagra flaviventris") eli aiemmalta nimeltään kapinkeltahemppo on peippojen heimoon kuuluva varpuslintu.


title: Keltavatsahemppo

text: Keltavatsahemppoa tavataan laajalla alueella Eteläisessä Afrikassa. Lajin kanta on vakaa, ja se on luokiteltu elinvoimaiseksi.


title: Valkovatsahemppo

text: Valkovatsahemppo ("Crithagra dorsostriata") on peippojen heimoon kuuluva varpuslintu.


title: Valkovatsahemppo

text: Valkovatsahemppoa tavataan Itä-Afrikassa. Lajin on raportoitu olevan paikallisesti yleinen, ja sen kanta on vakaa. Se on luokiteltu elinvoimaiseksi.


title: Henrik Dorsin

text: Per Henrik Dorsin (20. marraskuuta 1977) on ruotsalainen näyttelijä, koomikko, laulaja ja revyytekijä. Jalkapalloilija Mikael Dorsin on hänen pikkuveljensä.


title: Henrik Dorsin

text:
Dorsinin ensimmäinen elokuvarooli oli sivurooli Vinterviken-elokuvassa. Televisioura alkoi 1998 satiirisessa uutisohjelmassa Detta har hänt. Sittemmin näyttelijä ryhtyi myös revyy-esiintyjäksi ja näytelmäkirjailijaksi. Dorsin on tuottanut muun muassa revyyn ”Slängar av sleven” ja ollut mukana monissa kokoelmissa Stockholms blodbad ¬ -teatteriryhmän mukana. Dorsin perusti ryhmän yhdessä Per Gavatinin, Leo Spaulsin, Michael Lindgrenin och Erik Wernquistin kanssa, joihin hän tutustui jo lapsena Lidingön Sagateatern-teatterissa.
Lindgren ja Wernquist olivat mukana myös Grotesco-komediaryhmässä. Käytyään käsikirjoituslinjan TV-alan instituutissa IHTV:ssä (Institutet för Högre TV-utbildning) Göteborgissa, Dorsin alkoi kirjoittaa sketsejä ja esiintyä koomikkona. Hän oli keskeisessä roolissa SVT:n viihdeohjelma Säpopissa, joka kuitenkin floppasi. TV4:n Parlamentet-komediasarjan myötä Dorsin palasi takaisin ruutuun.
Dorsin oli yllätysvieras Orphei Drängars–mieskuoron jokavuotisessa Caprice-konsertissa Uppsalan yliopiston juhlasalissa joulukuussa 2006 ja 2012. Hänellä oli sivuosa elokuvassa Göta Kanal 2, joka sai ensi-iltansa joulukuussa 2006. Riltons vänner -capellaorkesterin kanssa Dorsin esitti sävellyksen O’boypaketin suomenkielisestä tekstistä. Musiikkina sävellyksessä on Göran Lindalin kirjoittama sävellys musikaaliin Sagoharen förstörde mitt liv. Laulu löytyy Kompis-albumilta.


title: Henrik Dorsin

text: Vuonna 2007 Dorsin sai Povel Ramelin jakaman Karamelodiktstipendiet-palkinnon. [3] Samana vuonna hän oli mukana Allsång på Skansenilla, jossa hän esitti koomisen laulun oopperavierailusta. Musiikkina esityksessä oli tunnettuja oopperalauluja kuten Carmen ja Sevillan parturi. Myöhemmin Dorsin näytteli eri hahmoja Grotescon kahdella kaudella. Dorsin on näytellyt myös monissa muissa huumoriohjelmissa, kuten Extra! Extra!, Time out, Stockholm live ja Cirkus Möller. Vuoden 2009 Melodifestivalen-laulukilpailussa Dorsin näytteli Pihlmania, joka yhdessä Pålin (Rikard Ulvshammar) kanssa viihdytti katsojia laulamalla Tingeling-lauluesityksen.


title: Henrik Dorsin

text:
Suomessa Dorsin on saanut luultavasti parhaiten tunnettu "Onnea onkimassa" (Solsidan)–sarjan Ove Sundbergina. Dorsin on näytellyt hahmoa sarjan neljässä kaudessa vuodesta 2009 lähtien. Dorsinin näyttelemä Ove Sundberg on myös päähenkilö The Office-sarjan ruotsalaisessa versiossa "Kontoret", jota esitettiin kaksi kautta vuosina 2012 ja 2013. Suomessa ohjelmaa on esitetty YLE:llä "Konttori"-nimellä.
Vuonna 2012 Dorsin oli kauden viimeinen kesäpuhuja Ruotsin yleisradion Sveriges Radio P1-kanavalla.


title: Henrik Dorsin

text: Vuonna 2014 Dorsin teki kiertueen huumoriesityksellä Henrik Dorsin- näktergalen från Holavedsvägen "(suom. Henrik Dorsin – Holavedsvägenin satakieli)". Esityksen kahdessa näytöksessä Dorsin laulaa, puhuu ja tanssii. 2014 Dorsin voitti "Kristallen"-galassa vuoden miesnäyttelijän palkinnon. 2014 Dorsin oli SVT:n jouluisäntä. 2. helmikuuta 2015 hän sai Expressin "Ankan"-satiiripalkinnon. Perusteluina palkinnon saamiseen olivat muun muassa Dorsinin lämmin ironia ja rohkea epäkohtien käsittely.


title: Voiton tie

text: Voiton tie on suomalaisen kommunistin Tuure Lehénin Neuvostoliitossa kirjoittama ja salanimellä "Alfred Langer" julkaistu kapinaopas kommunisteille. Sen on tarkoitus esittää Marxin ja Leninin oppeihin perustuva teoria kapinan tekemisestä ja valtiollisen vallan valtaamisesta.


title: Voiton tie

text: Teos ilmestyi alun perin vuonna 1926 saksaksi nimellä "Der Weg zum Sieg". Ensimmäinen suomennos ilmestyi Kustannusliike Kirjan julkaisemana vuonna 1928 osana Lehénin laajempaa teosta "Voittamisen taito: Marxin ja Leninin teoria vallan valtaamisesta". Tämän teoksen osat olivat nimiltään "Marx ja aseellisen kapinan taito", "Tie voittoon", "Lenin ja kapinan taito" sekä "Historiallisia esimerkkejä kapinasta". Lehén laati kirjasta vielä täydennetyn version, joka ilmestyi saksaksi Zürichissä vuonna 1931 nimellä "Der Weg zum Sieg: die Kunst des bewaffneten Aufstandes" ja suomeksi vuonna 1932 Leningradissa nimellä "Voiton tie". Teos on kirjoitettu ensisijaisesti Saksan oloja ajatellen ja se saikin eniten huomiota Saksassa. Kirja julkaistiin myös venäjäksi nimellä "Put Pobedy". "Voiton tietä" käytettiin 1930-luvulla oppikirjana Leningradin Lännen vähemmistökansallisuuksien yliopiston ja Moskovan Lenin-koulun suomalaisilla kursseilla. Jotkut maanalaista toimintaa suunnitelleet kommunistiryhmät lukivat sitä myös Suomessa sota-aikana. Teoksen saksankielisestä versiosta julkaistiin vielä vuonna 1976 uusintapainos.


title: Voiton tie

text: "Voiton tien" mukaan kapina on luokkasodan eli kansalaissodan välttämätön ensimmäinen vaihe, jossa proletariaatti pyrkii valtaamaan itselleen poliittisen vallan jollain alueella. Vaikka kapinan tarkoituksena on johtaa sotaan, on olemassa erityinen ”kapinan taito”, joka eroaa sotataidosta. Tarkkoja yleispäteviä sääntöjä menestyksekkään kapinan tekemiselle ei voida antaa. Tutkija Markku Salomaan mukaan nämä huomiot ovat yhteensopivia sotateoreetikko Carl von Clausewitzin ajatusten kanssa. Lehén esitteli kuitenkin lopulta runsaasti erilaisia käytännöllisiä ohjeita kapinan tekemiseen. Erityisen tärkeänä hän piti maanalaisen verkoston luomista sotaväen sisälle. Hän oli myös sitä mieltä, että liiallinen humaanisuus vastustajaa kohtaan kapinan aikana on vahingollista ja tämän vuoksi työväenluokan on oltava tarpeen vaatiessa valmis turvautumaan myös vallankumoukselliseen terroriin.


title: Voiton tie

text: Lehén sai "Voiton tien" ansiosta Suomessa maineen johtavana suomalaisena vallankumoustaktiikan tuntijana. Hän toimi 1930-luvun alussa Kominternin sotilaspoliittisten kurssien saksankielisen osaston johtajana ja opetti Neuvostoliitossa opiskelleille saksalaisille kommunisteille kapinan teoriaa. Lähinnä "Voiton tien" luoman maineen vuoksi Lehénin kuviteltiin olleen myös SKP:n vuoden 1948 väitetyn vallankaappaussuunnitelman ”aivot”, vaikka todellisuudessa näin ei ollut.


title: OnePlus One

text: OnePlus One on kiinalaisen OnePlus-yhtiön valmistama älypuhelin. OnePlusin mukaan sen on tarkoitus haastaa muiden valmistajien lippulaivapuhelimet hyvällä designillä ja teknisillä ominaisuuksilla sekä halvalla hinnalla. Puhelinta myytiin aluksi vain netissä erityisellä kutsujärjestelmällä, mikä aiheutti puhelimen ympärille hypetystä.


title: OnePlus One

text: OnePlus One on saatavilla mustana ja valkoisena. Puhelimessa on 5,5 tuuman HD-näyttö, jonka resoluutio on 1 920 × 1 080 pikseliä. Akun kapasiteetti on 3 100 milliampeerituntia.


title: OnePlus One

text: OnePlus Onessa on neliytiminen Qualcomm Snapdragon 801 -prosessori. Siinä on neljä 2,5 gigahertsin Krait 400 -suoritinydintä. Puhelimessa on kolme gigatavua käyttömuistia. Tallennustilaa on mallista riippuen 16 tai 64 gigatavua. Puhelimessa ei ole muistikorttipaikkaa.


title: OnePlus One

text: OnePlus Onessa on kuudesta linssielementistä koostuva 13 megapikselin Sony Exmor IMX214 -kamera. Kamerassa on LED-kaksoissalama ja sillä voi kuvata 4K-videoita. Etukamerassa on viisi megapikseliä. OnePlus One sisältää valmistajan oman kamerasovelluksen. Puhelimessa ei ole erillistä kamerapainiketta.


title: OnePlus One

text: OnePlus Onessa on esiasennettuna CyanogenMod 11S puhelimen Android 4.4 -käyttöjärjestelmän päälle. CyanogenMod tunnetaan perus-Androidia monipuolisempana, eikä se sisällä puhelinvalmistajan omia sovelluksia. Lisäksi CyanogenMod antaa käyttäjälle mahdollisuudet rajata eri sovellusten tarvitsemia oikeuksia. OnePlus on luvannut puhelimelleen päivityksiä vähintään kahdeksi vuodeksi. Yhtiö lupasi päivityksen Android 5.0 Lollipoppiin alun perin 90 päivän sisällä lähdekoodin julkaisusta, mutta päivitys myöhästyi useita viikkoja. Päivitys julkaistiin lopulta huhtikuun 2015 alussa. Samoihin aikoihin OnePlus julkaisi myös oman OxygenOS-käyttöjärjestelmänsä.


title: OnePlus One

text: OnePlus Onea ei myydä lainkaan tavallisissa kivijalkakaupoissa, vaan ainoastaan verkossa. Aluksi puhelimia sai ostaa vain saatuaan kutsun toiselta puhelimen omistajalta tai osallistuttuaan valmistajan kampanjaan. Lisäksi oli erityisiä päiviä, kuten Black Friday ja joulunaluspäivät, jolloin kuka tahansa saattoi ostaa OnePlus Onen. Vuoden 2015 alusta lähtien puhelimia saattoi ostaa kuka tahansa tiistaisin. Nykyään puhelimia voi ostaa kuka tahansa minä tahansa päivänä. Puhelinta myytiin aluksi 269 (16 GB:n malli) ja 299 euron (64 GB:n malli) hintaan, mutta euron arvon laskettua suhteessa dollariin puhelimen hintaa päädyttiin nostamaan 299 ja 349 euroon. OnePlus ilmoitti marraskuussa 2014, että puhelinta oli myyty yli puoli miljoonaa kappaletta.


title: OnePlus One

text: OnePlus One otettiin vastaan erittäin positiivisesti. Taskumuron vertailun mukaan "One tuntuu selvästi hintaluokkaansa laadukkaammalta". Puhelinta moitittiin lähinnä kuuluvuusongelmista ja ajoittaisesta kaatuilusta.


title: Tarmo Manelius

text: Tarmo Seppo Ilmari Manelius (s. 13. kesäkuuta 1929 Helsinki) on suomalainen runoilija, arvostelija ja kääntäjä.


title: Tarmo Manelius

text: Manelius on julkaissut omia runokokoelmia ja hän on suomentanut erityisesti bulgarialaista runoutta. Hänen kirjallisena esikuvanaan on ollut varsinkin ruotsalainen Gunnar Ekelöf.


title: Talisman (yhtye)

text: Talisman oli ruotsalainen hard rock -yhtye. Yhtye nautti suurta suosiota, varsinkin kotimaassaan Ruotsissa 1990-luvulla.


title: Talisman (yhtye)

text: Talismanin perusti basisti Marcel Jacob vuonna 1989. Jacob oli soittanut aikaisemmin Europe -yhtyeen kitaristin John Norumin kanssa samalla kirjoittaen kappaleita, joiden hän luuli päätyvän Norumin toiselle sooloalbumille. Jacob työskenteli laulaja Göran Edmanin kanssa näiden kappaleiden parissa, mutta lopulta torjui ne. Edman liittyi Yngwie Malmsteenin yhtyeeseen. Jacob otti yhteyttä yhdysvaltalais -laulajaan, Jeff Scott Sotoon ja tämä innostui kuulemastaan. Yhtyeen debyyttialbumin nauhoituksiin Tukholmassa otti osaa kitaristit Christopher Ståhl ja Mats Lindfors, rumpali Peter Hermansson ja kosketinsoittaja Mats Olausson. Debyyttialbumi "Talisman" julkaistiin alkuvuodesta 1990 Airplay/Vinylmanian kautta ja siitä tuli suuri menestys Ruotsissa, missä albumia myytiin yli 30 000 kappaletta. "I'll be Waiting" -single kipusi toiselle paikalle singlelistalla. Live-esiintymisiä varten Jason Bieler tuli kitaraan, Jake Samuel rumpuihin ja Thomas Vikström kosketinsoittimiin.


title: Talisman (yhtye)

text: Seuraavaa albumia varten Jacob sai levytyssopimuksen Warner Musicilta "Talismanin" suosion takia, joten hänen piti laittaa pysyvä yhtye kasaan. Jacob kirjoitti ja nauhoitti uusia kappaleita vanhan ystävänsä, Matti Alfonzettin kanssa. Jacob valitsi yhtyeen uudeksi kitaristiksi Fredrik Åkenssonin. Yhtye kuitenkin joutui jättämään Warner Musicin ja etsi suuren osan vuotta 1992 uutta levy-yhtiötä. Lopulta Dino Music päätyi julkaisemaan tulevan albumin. "Genesis" nauhoitettiin joulukuussa 1992. Julie Greaux soitti kosketinsoittimia albumilla. Se myi yli 15 000 kappaletta Ruotsissa. Talisman teki kiertueen Euroopassa ja Japanissa. Ennen Japanin -kiertuetta Samuel jätti yhtyeen ja hänet korvasi Jamie Borger.


title: Talisman (yhtye)

text: "Humanimal" -albumi julkaistiin vuonna 1994 uudella kokoonpanolla, joka näytti olevan pysyvä. Albumi sai hyvän vastaanoton sen mielenkiitoisesta yhdistelmästä metallia, funkia ja poppia. Yhtye ei tehnyt yhtään live-esiintymistä albumin tukemiseksi. Vuonna 1995 Jacob ja Soto tekivät kappaleita Los Angelesissa tulevaa "Life" -albumia varten. Valitettavasti yhtye ei tehnyt taaskaan yhtään kiertuetta. Greaux oli jättäytynyt pois yhtyeestä. Yhtye meni tauolla seuraaviksi kolmeksi vuodeksi. Tauon aikana Åkensson oli lähtenyt yhtyeestä.


title: Talisman (yhtye)

text: Vuonna 1998 Talismanin vanha tuttava Christer Wedin pyysi Jacobia tekemään uuden Talisman -albumin. Jacob lensi Los Angelesiin kirjoittamaan kappaleita yhdessä Soton kanssa. Uusi kitaristi Pontus Norgren osallistui albumin tekoon. "Truth" julkaistiin samana vuonna. Albumi sisälsi paljon cover-kappaleita mm. Queenilta ja Madonnalta.


title: Talisman (yhtye)

text: 2000-luvun alussa Jacob, Soto ja Norgren työskentelivät Humanimal -yhtyeen parissa ja se tuotti yhden studioalbumin vuonna 2002. Ongelmien noustessa Jacob ja Norgren riitelivät ja sen seurauksena Norgren oli ulkona sekä Talismanista että Humanimalista. Soto oli julkaissut vuonna 1994 sooloalbumi "Love Parade"n italialaisen Frontiers Recordsin kautta, joten Talisman päätyi heidän listoilleen. Åkensson tuli takaisin yhtyeeseen ja Soton entinen tuttu Howie Simon soitti kitaraa joillain keikoilla. Albumi "Cats and Dogs" julkaistiin Frontiers Recordsin kautta vuonna 2003 ja yhtye lähti kiertämään Eurooppaa.


title: Talisman (yhtye)

text: Ehkä tähän asti pysyvin kokoonpano, Soto, Åkensson, Jacob ja Borger menivät studioon vuonna 2005 nauhoittamaan viimeisen studioalbuminsa "7". Yhtye oli tähän asti kokeillut monia eri tyylilajeja, mutta tämän albumin haluttiin viedä kuuntelija yhtyeen alkuaikoihin. "7" julkaistiin vuonna 2006 ja se jäikin Talismanin viimeiseksi albumiksi. Soton kerrottiin liittyneen Journeyn laulajaksi, mistä hän kuitenkin poistui. Vuonna 2007 yhtyeen piti tehdä viimeinen kiertue, mutta joutui muuttamaan suunnitelmia Jacobin terveyden takia. Jacob teki itsemurhan heinäkuun 21. päivänä vuonna 2009, kärsineen terveys- ja henkilökohtaisista ongelmista. Vuodesta 2012 eteenpäin yhtyeen katalogia on uudelleen julkaistu bonusmateriaalin kera.


title: Markku Salomaa

text: Markku Salomaa (s. 1954 Forssa) on suomalainen valtiotieteen tohtori, päätoimittaja ja sotahistorioitsija.


title: Markku Salomaa

text: Salomaa opiskeli Tampereen yliopistossa lehdistöoppia ja taloushallintoa. Hän väitteli valtiotieteen tohtoriksi 1992 Helsingin yliopistossa aiheenaan suomalaiset Neuvostoliitossa koulutuksensa saaneet punaupseerit. Salomaa on ollut tutkijana Tampereen yliopistossa ja Leicesterin yliopistossa sekä Suomen Akatemiassa. Hän on nykyisin Itä-Suomen yliopiston sotahistorian dosentti ja Ulkopolitiikan tutkimuksen säätiön johtaja. Salomaa työskenteli aiemmin uutistoimittajana Ilta-Sanomissa ja päätoimittajana yli 20 vuoden ajan Rakennusliiton Rakentaja-lehdessä ja puolen vuoden ajan 2007–2008 Turun Sanomissa.


title: Markku Salomaa

text: Salomaa kannattaa Suomen liittymistä Natoon, mutta on myös ehdottanut vaihtoehtona kahdenvälisen puolustussopimuksen tekemistä Yhdysvaltojen kanssa, missä tapauksessa Suomi voisi hänen mukaansa luopua omista meri- ja ilmavoimistaan.


title: Outolintu-sarja: Kapinallinen

text: Outolintu-sarja: Kapinallinen ("The Divergent Series: Insurgent") on vuonna 2015 ensi-iltansa saanut Veronica Rothin romaaniin perustuva tieteis-toimintaelokuva, jonka on ohjannut Robert Schwentke. Se on jatko-osa vuoden 2014 elokuvalle "Divergent – Outolintu", joka perustui "Divergent"-kirjasarjan esikoisosaan. Elokuvan pääosissa ovat Shailene Woodley ja Theo James. Kuvaukset alkoivat 27. toukokuuta 2014 Atlantassa.


title: Outolintu-sarja: Kapinallinen

text: "Outolintu-sarja: Kapinallinen" tuli ensi-iltaan Yhdysvalloissa 20. maaliskuuta 2015 sekä Imax-versiona että 3D-elokuvana.


title: Outolintu-sarja: Kapinallinen

text: Elokuvan juoni jatkuu kolme päivää siitä, mihin edellisessä sarjan elokuvassa "Divergent – Outolintu" jäätiin. Tris ja Four ovat pakomatkalla kierrettyään Jeaninen ja muiden Terävien vihamielisen valtauksen. Faction-järjestelmä post-apokalyptisessä Chicagossa on murenemassa, ja kaikki janoavat epätoivoisesti valtaa – ja vastauksia.


title: Kommunistinen vallankumous

text: Kommunistinen vallankumous on marxilaisuuteen liittyvä vasemmistolainen vallankumous, jossa kehittynyt kapitalistinen yhteiskunta muuttuu kommunistiseksi ihanneyhteiskunnaksi. Kommunistista vallankumousta voi edeltää sosialismin välivaihe. Kommunistisesta vallankumouksesta kirjoittanut Karl Marx näki kommunistisen yhteiskunnan yhteiskunnallisen kehityskulun huipentumana ja vääjäämättömänä.


title: Kommunistinen vallankumous

text: Kommunistinen vallankumous olisi useampia kehittyneitä kapitalistisia maita käsittävä, luonteeltaan kansainvälinen vallankumous. Kommunistisessa vallankumouksessa kapitalistiluokka syrjäytetään vallasta. Marxismi-leninismin mukaan kommunistinen vallankumous voi onnistua vain marxilais-leniniläisen puolueen avulla.


title: Kommunistinen vallankumous

text: 1990-luvun alussa kansainvälinen kommunistinen vallankumous kuitenkin vaikeutui Neuvostoliiton lakkautuessa ja itäblokin sortuessa. 2010-luvulla kultuurimarxilaisuutta eli kulttuurimarxismia on esitetty ajattelusuuntaukseksi, joka muokkaa yhteiskuntaa lopulliselle kommunistiselle vallankumoukselle otollisemmaksi.


title: Kommunistinen vallankumous

text: Karl Marxin "Kommunistisen manifestin" ja hänen myöhempien kirjoitusten johtoajatuksena oli luokkataisteluteoria ja materialistinen historiakäsitys. Marxin mukaan historian edetessä omistajien ja työtätekevien välille oli kärjistynyt taistelu. Marxin mukaan teollistuminen johti omaisuuden keskittymiseen harvojen käsiin ja työläisten olot jatkuvasti heikkenivät. Kriisi tulisi lopulta johtamaan vallankumoukseen, jonka tuloksena olisi kommunistinen yhteiskunta ilman luokkaeroja. Kapitalismin korvaaminen kommunismilla mielletään yhteiskunnalliseksi parannukseksi.


title: Kommunistinen vallankumous

text: Marxin mukaan kommunistinen vallankumous edellyttää kehittyneen kapitalisen maan. Marxin mukaan kommunismi ei onnistu jos sitä harjoitetaan vain yhdessä maassa. Siten kommunistisen vallankumouksen on oltava kansainvälinen, useampia maita käsittävä. Kommunistista vallankumousta onkin edistetty internationaalien avulla.


title: Kommunistinen vallankumous

text: Ennen kommunistista vallakumousta vallitsisi ”proletariaatin diktatuuri”, joka on kommunistista yhteiskuntaa edeltävä siirtymävaihe, jossa valtio on työväenluokan (eli proletariaatin) hallitsema. Marxismi-leninismin mukaan marxilais-leniniläinen puolue on onnistuvan vallankumouksen välttämätön edellytys. Yksipuoluejärjestelmä estäisi kapitalistien vallankaappauksen sekä kommunistista vallankumousta horjuttavan kapitalistien mielipidevaikuttamisen.


title: Nyanga (provinssi)

text: Nyanga on yksi Gabonin yhdeksästä provinssista. Provinssi on Gabonin eteläisin, pinta-alaltaan suurin ja harvimmin asuttu. Nyangan pinta-ala on 21 285 km ja väkiluku oli 39 430 vuonna 1993. Provinssin pääkaupunki on Tchibanga. Se rajoittuu luoteessa Ogooué-Maritimen provinssiin, pohjoisessa Ngounién provinssiin, etelässä Kongon tasavaltaan ja lännessä Atlantin valtamereen.


title: Nyanga (provinssi)

text: Nyanga on jaettu neljään departmenttiin:


title: François Boucq

text: François Boucq (s. 1955) on ranskalainen sarjakuvataitelija. Hän on Ranskan keskipolven sarjakuvatekijöistä merkittävimpiä. Boucq on saanut vuonna 1998 alan arvostetuimman tunnustuksen Angoulêmen festivaalin pääpalkinnon.


title: François Boucq

text: Boucq on piirtänyt lännensarjakuvaa "Bouncer", jonka ensimmäinen osa "Kainin silmä" ilmestyi suomeksi 2015. Tarinan on käsikirjoittanut chileläissyntyinen elokuvaohjaaja Alejandro Jodorowsky.


title: Risto Santala

text: Risto Aleksi Santala (18. toukokuuta 1929 Helsinki – 26. syyskuuta 2012) oli suomalainen rovasti, teologian kunniatohtori ja kirjailija.


title: Risto Santala

text: Santala opiskeli teologiaa Helsingin yliopistossa ja hänet vihittiin papiksi 1953. Hän työskenteli aluksi nuorisopastorina Helsingissä ja merimiespappina Haifassa ja oli sitten opettajana ja pastorina Suomen Lähetysseuran ylläpitämässä hepreankielisessä "Shalhevetjah"-työkeskuksessa ja koulussa Jerusalemissa 1957–1968. Santala oli sen jälkeen Helsingin Raamattukoulun rehtorina 1968–1975, teki kirjallisia töitä Israelissa 1976–1986 ja oli viimeksi 1988–1992 Joutjärven seurakunnan kirkkoherrana Lahdessa.


title: Risto Santala

text: Santala on kirjoittanut yli 20 kirjaa, niistä tunnetuimpia ovat tutkielmat Messiaasta Vanhassa ja Uudessa testamentissa rabbinistisen kirjallisuuden valossa sekä tutkielma "Paavali ihmisenä ja opettajana" jotka on julkaistu useilla kielillä. Santala on myös luennoinut näistä aiheista Yhdysvalloissa ja Sveitsissä.


title: Luettelo YK:n pakkausnumeroista 2101–2200

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 2101–2200.


title: Raija Kaarikallio

text: Raija Orvokki Kaarikallio (s. 22. heinäkuuta 1929 Juva) on suomalainen kirjailija.


title: Raija Kaarikallio

text: Kaarikallio oli pientilan emäntänä ja myöhemmin koulukeittäjänä. Hän julkaisi vuonna 1977 omaelämäkerrallisen romaanin "Pesä pelon oksalla".


title: Kirjallisuus on virhe

text: Kirjallisuus on virhe on Harri Veivon toimittama esseekokoelma kirjallisuudesta. Vuonna 2002 ilmestyneen teoksen kustansi Suomalaisen Kirjallisuuden Seura.


title: Sähköiho

text: Sähköiho. Kone, media, ruumis on vuonna 1995 ilmestynyt Erkki Huhtamon ja Martti Lahden toimittama artikkelikokoelma sähköisestä viestintäkulttuurista. Teoksen kustansi Vastapaino. Kirjalla on täydentävä rinnakkaisteos, Erkki Huhtamon toimittama "Virtuaalisuuden arkeologia" (Lapin yliopiston taiteiden tiedekunta, 1995).


title: Talisman (albumi)

text: Talisman on ruotsalaisen hard rock -yhtye Talismanin debyyttialbumi vuodelta 1990. Yhtyeen perustaja, basisti Marcel Jacob kirjoitti kappaleita albumia varten jo vuosia ennen julkaisua. Albumin piti alun perin julkaista Electra, mutta se meni konkurssiin, kun albumin miksaus oli käynnissä. Lopulta albumin julkaisi Airplay/Vinylmania helmikuussa 1990. Albumia myytiin yli 33 000 kappaletta kahdessa kuukaudessa. Monet pitävät kyseistä albumia yhtenä melodisen rockin klassikkoteoksista.


title: Talisman (albumi)

text: Albumin tuotti Mats Lindfors, joka myös soitti kitaraa albumilla. Jacob soitti itse kaikki komppikitarat ja ohjelmoi rummut kaikkia paitsi kahta kappaletta varten. Kitaristi Christopher Ståhl ja rumpali Peter Hermansson toimivat enemmänkin sessiomuusikoina kuin oikeina jäseninä.


title: Talisman (albumi)

text: Albumilta julkaistiin kaksi singleä "I'll be Waiting" ja "Just Between Us". "I'll be Waiting" -singlestä tuli hitti Ruotsissa ja se nousi toiselle sijalle Ruotsin virallisella singlelistalla.


title: Talisman (albumi)

text: Albumi julkaistiin uudelleen bonusmateriaalin kera syyskuussa 2012.


title: Unruly Child (albumi)

text: Unruly Child on yhdysvaltalaisen hard rock -yhtye Unruly Childin debyyttialbumi vuodelta 1992.


title: Monimuotoisuus

text: Monimuotoisuus tarkoittaa ainakin seuraavia asioita:


title: Insurgentes

text: Insurgentes on brittiläisen muusikon Steven Wilsonin soolouran ensimmäinen studioalbumi. Aluksi albumista julkaistiin postitse tilattava usean levyn erikoisversio marraskuussa 2008. Vähittäismyyntiin albumi ilmestyi helmikuussa 2009.


title: Jimmy Choo

text: Jimmy Choo (s. ) on malesialainen muotisuunnittelija, joka asuu Isossa-Britanniassa. Hänet tunnetaan parhaimmin tuotemerkistä Jimmy Choo Ltd, joka tuli tunnetuksi käsintehdyistä naisten nahkakengistä.


title: Paksin ydinvoimalaitos

text: Paksin ydinvoimalaitos () on Unkarin ensimmäinen ja ainoa ydinvoimala. Voimalaitos sijaitsee noin viiden kilometrin päässä Paksin kaupungista Tolnan läänissä maan keskiosassa. Voimalan neljä reaktoria tuottaa noin 40 prosenttia Unkarissa tuotetusta sähköstä.


title: Paksin ydinvoimalaitos

text: Unkarin ja Venäjän hanke kahden uuden reaktorin rakennus- ja huoltosopimuksista on herättänyt epäilyjä. Euroopan atomienergiayhteisö (Euratom) vastustaa Unkarin suunnitelmaa tuoda ydinpolttoaine ainoastaan Venäjältä. Venäjä on luvannut lainata Unkarille 80 prosenttia voimalahankkeen rahoituksesta.


title: Kodisjoen kirkko

text: Kodisjoen kirkko on Rauman Kodisjoella sijaitseva puinen satulakattoinen länsitornillinen pitkäkirkko, joka rakennettiin 1907 raumalaisen urkurin Johan Frederik Lindegrenin piirusten mukaan, edellisenä vuonna puretun 1779 valmistuneen kirkon hirsistä ja vanhan kirkon muodot pääosin säilyttäen. Kirkon keskellä ovat runkohuoneesta ulkonevat korkeat kylkiäiset. Kolminivelinen suippohuippuinen torni rakennettiin uudelleen 1930-luvun tulipalon jälkeen. Kirkossa on pyörökaari-ikkunat, ulkovuorauksessa vaihtelevat pysty- ja vaakalaudoitukset. Sisäseinät ovat hirsipintaiset ja sisäkatto on kolmitaitteinen lautakatto. Kirkkorakennusta korjattiin 1966. Kirkossa on istumapaikkoja noin 250 hengelle. Kirkon kellot ovat vuosilta 1798 ja 1865.


title: Kodisjoen kirkko

text: Kirkossa on esillä joitakin vanhan kirkon esineitä, alttarilla on taiteilija Väinö Ylenin Kristus-patsas. Laitilassa syntynyt taiteilija Edwin Lydénin lahjoitti kirkkoon öljymaalauksensa "Ylösnousseen ilmestyminen Maria Magdalenalle", joka on vuodelta 1949. Kirkon nykyiset 10-äänikertaiset urut ovat vuodelta 1991, ne on valmistanut Urkurakentamo Matti Erola. Kirkon ympärillä on hautausmaa, mukaan lukien sankarihaudat patsaineen. Kirkon vieressä on myös kaksi ruumiskiveä, isompi miehen (1906) ja pienempi naisen (1930) arkkua varten, samoin kuin muualle haudattujen muistokivi vuodelta 2005. Kirkon läheisyydessä on Kodisjoen seurakuntatalo Kodistupa vuodelta 1992, jossa on tilaa noin 120 hengelle ja lisäksi lasten kerhotilat sekä partion tilat.


title: Kopsiini

text: Kopsiini on proteiini, josta odotetaan korvaajaa perinteisille antibiooteille. Sitä saadaan hevosen lannasta, ja se on samantapaista kuin ihmisen iholle ja limakalvoille muodostuu suojaksi tulehduksia vastaan.


title: Kopsiini

text: Kopsiinin bakteereja tuhoavan vaikutuksen havaitsi Sveitsin teknologiainstituutti ETH. Havainto tehtiin tutkittaessa Coprinopsis cinerea -mustesienen kykyä tappaa bakteereja. Sieni kasvaa hevosen lannassa.


title: Pehkijärvi

text: Pehkijärvi on Kanta-Hämeessä Tammelassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Pehkijärvi kuuluu Myllyjoen valuma-alueeseen.


title: Pehkijärvi

text: Järven pinta-ala on 189 hehtaaria ja sen pituus on 5,2 kilometriä ja leveys on suurimmillaan kilometrin. Järveen laskee luoteesta Vaihijoki, pohjoisesta Teuronjoki, idästä Salmenoja ja etelästä Oksjoki. Muut tulouomat ovat pelto-, metsä- ja suo-ojia. Järven luusua sijaitsee järven länsirannalla, josta saa alkuunsa noin 8 kilometriä pitkä Myllyjoki.


title: Pehkijärvi

text: Järven rantaviiva on 14,1 kilometriä pitkä ja sen ranta on pääosin moreeni- ja kalliopohjaista metsämaastoa, mutta rantaa rajautuu myös peltomaata ja suota. Rannoille on rakennettu, erityisesti järven keskikohtaan, loma-asuntoja. Niille pääsee läheiseltä valtatieltä 10.


title: Pehkijärvi

text: Pehkijärveä on tutkittu vuodesta 1973 asti, mutta viime aikoina sitä on tutkittu tiiviimin. Järvi on humustyyppinen järvi, jonka kalaston laatuluokka on tyydyttävä ja se viittaa lievään rehevöitymiseen. Vesi on väriltään ruskeaa ja väri saattaa tarttua pyydyksiin. Loppukesän leväkukinnat ovat yleisiä. Tämän vuoksi järvi on virkistys- ja yleisen käyttökelpoisuusluokitukseltaan välttävän ja tyydyttävän välillä. Järven vesi ei kerrostu, sillä sen keskisyvyys on alle kaksi metriä, ja tuulet sekoittavat vedet hyvin. Oksjoki tuo Oksjärven Isosuon turvetuotantoalueen vesiä järveen.


title: Pehkijärvi

text: Järven kasvillisuusselvitys on tehty järven länsipäässä vuonna 2004. Länsipää on umpeenkasvanutta ja suurin osa siitä muodostavat laajat kortteikot sekä niitä reunustavat sara- ja ruoholuhdat. Avovesialuetta länsipäässä on loppukesästä noin 4 hehtaaria, jotka pysyvät auki toistuvan niiton avulla. Alueella havaittiin 29 vesikasvilajia, joista kolme ovat vesisammalia ja loput putkilokasveja.


title: Pehkijärvi

text: Vuoden 2013 koekalastuksella saatiin seuraavia kalalajeja: ahven, kiiski, hauki, särki, salakka, pasuri, lahna ja säyne. Yleisimmät lajit olivat särki ja ahven, mutta haukea oli myös muutama painava yksilö. Särkeä, ahventa ja lahnaa on poikasykslöinä runsaasti. Järvelle on istutettu haukea. Länsipää on ruohottunut ja siellä voi kalastaa vain kevättulvien aikaan.


title: Pehkijärvi

text: Järven alueella on tehty pesimälinnustoselvitys vuonna 2004. Pehkijärven länsipää kuuluu valtakunnalliseen lintuvesiensuojeluohjelmaan ja Suomen Natura 2000 -verkostoon (SPA-alue numero: FI0344006). Alueella tavataan seuraavia lintulajeja: kalatiira, kaulushaikara, kurki, laulujoutsen, liro, luhtahuitti, mustakurkku-uikku, ruskosuohaukka ja uivelo. Muita tavattuja lajeja ovat ruokokerttunen, isokoskelo, nokikana, naurulokki, valkoviklo, tukkasotka, punasotka ja härkälintu.


title: Pehkijärvi

text:
Tammelassa ovat eri järvien asukkaat perustaneet suojeluyhdistyksiä, joiden puitteissa jaetaan tietoa ja järjestetään kunnostamiseen liittyvää toimintaa. Pehkijärvelle perustettiin tällainen yhdistys vuonna 2002. Yhdistys kerää tempauksilla rahaa ja käyttää sitä esimerkiksi järvikasvuston niittämiseen ja poiskorjaamiseen kesäisin.
Vuonna 2007 laaditun uuden kunnostussuunnitelman tarkoituksena on nostaa järven vedenpinnan korkeutta 60 senttimetrillä rakentamalla Myllyjoen Pihtikosken pohjapato uudelleen. Samalla perataan Myllyjoen yläpuoleinen uoma, ruopataan Vaihijoen alaosa, ruopataan Teuronjokisuu, ruopataan Lamminpäänlammin väylä ja ruopataan Pehkijärven umpeenkasvaneita Natura 2000-alueita.


title: Pehkijärvi

text: Susikaslammin ympäristössä olevia kivi- ja pronssikautisista asuinpaikoista on päätelty, että Pehkijärven ranta on laskenut aikojen saatossa alemmaksi.


title: Pehkijärvi

text: Vuoden 1855−1856 Kalmbergin kartastossa Pehkijärven nimi kirjoitettiin "Päch järvi". Myllykylästä Murtoon johtanut polku ylitti silloin järven Veniniemennokan kohdalta. Toinen ylityspaikka oli nykyisellä Salmenojalla. Kartassa järven muodoista voi päätellä, että vedenpinta oli tuolloin korkeammalla kuin nykyään. Erityisesti järven luoteispäässä sijaitsi pitkä lahti, joka työntyi pohjoiseen. Lammenpäässä ei erotu kartassa jokea vaan ylityspaikkaan oli piirretty kapeikko. Tuona aikana Susikasjärvi piirrettiin vielä järveksi.


title: Pehkijärvi

text: Vuoden 1884 Senaatin kartastossa järven nimeksi oli kirjoitettu "Pehkijärvi" ja sen korkeudeksi merenpinnasta oli merkitty 50,5 saschenia. Susikaslammi oli nyt piirretty ruohottuneeksi luhtalammikoksi. Nyt Lammenpään talon vieressä sijaitsi omaksi lammeksi kuroutunut "Lammenpää-lampi".


title: Pehkijärvi

text: Pehkijärven järvenlaskun historia tunnetaan heikosti. Sopimushetkeä tai itse laskun tapahtumavuosia ei tiedetä. Ensimmäisen järvenlaskun paljastamat maatumat jaettiin vuonna 1836 pidetyssä katselmuksessa. Koska jako toimitettiin samaan aikaan Susikaslammin jaon kanssa, on mahdollista, että molemmat järvenlaskut suoritettiin samanaikaisesti.


title: Pehkijärvi

text: Vuonna 1938 annettiin lupa Pehkijärven laskemiseen korkeuteen 105,24 metriä merenpinnan yläpuolelle ja pohjapadon rakentamiselle.


title: A. J. Soveri

text: Albert Johan Soveri, sukunimi vuoteen 1906 "Silander" (14. maaliskuuta 1873 Lammi – 3. helmikuuta 1961 Ylöjärvi) oli suomalainen rovasti, lehtori ja kirjailija.


title: A. J. Soveri

text: Soverin vanhemmat olivat director cantus Henrik Silander ja Lovisa Silén. Hän pääsi ylioppilaaksi Hämeenlinnan lyseosta 1892. Soveri suoritti teologian erotutkinnon Helsingin yliopistossa 1897 ja hänet vihittiin samana vuonna papiksi. Hän valmistui vielä filosofian kandidaatiksi 1900 ja filosofian maisteriksi 1904.


title: A. J. Soveri

text: Soveri toimi uskonnon opettajana Tornion alkeiskoulussa, Raahen alkeiskoulussa ja Turun tyttökoulussa 1902–1912, uskonnon lehtorina Oulun suomalaisessa lyseossa 1912–1920 ja uskonnon ja filosofian vanhempana lehtorina Tampereen tyttölyseossa 1920–1936. Hän oli Sauvon kirkkoherrana 1936–1950 ja sai rovastin arvon 1938.


title: A. J. Soveri

text: Soveri on sanoittanut ja säveltänyt Siionin virret virsikirjan virren 189 "Olen maan päällä".


title: A. J. Soveri

text: Soveri oli naimisissa vuodesta 1908 filosofian maisteri Tekla Matilda Teivaalan kanssa. Soverin vanhempi veli oli lyseon rehtori, oppikirjojen tekijä ja kirjallisuuden suomentaja Heikki Ferdinand Soveri.


title: A. J. Soveri

text: Nimimerkillä "Pulamies":


title: Koijärven kirkko

text: Koijärven kirkko on Forssan Koijärvellä sijaitseva puinen satulakattoinen päätytornillinen pitkäkirkko, joka rakennettiin metsänhoitaja Mauno Kallion piirustusten mukaan 1920-1922, alun perin Kojon manttaalikunnan seurantaloksi. Torni rakennukseen lisättiin 1923 ja kirkoksi se vihittiin 16. joulukuuta samana vuonna. Vihkimisen toimitti Tampereen hiippakunnan piispa Jaakko Gummerus. Kirkkosali on yksilaivainen, sisällä on puinen tasakatto. Kirkon pinta-ala on 315 neliötä ja siinä on istumapaikkoja noin 250 hengelle. Kirkon 10-äänikertaiset urut on valmistanut Kangasalan urkutehdas 1968. Taiteilija Elias Muukan maalaama alttaritaulu "Jeesus Getsemanessa" saatiin lahjoituksena 1924. Kirkon kaksi kelloa on valettu Jaroslavlissa ja ostettu Tammisaaren entisestä venäläisestä sotilaskirkosta. Molemmissa on teksti ""Maa, julista suurta iloa. Kiittäkää taivaat Jumalan kunniaa"". Kirkon ulkovuorausta korjattiin 1930 Ilmari Launiksen suunnitelman perusteella ja koko rakennus peruskorjattiin 1953 Ilmari Wirkkalan suunnitelman mukaan. Kirkon ulkoseinät maalattiin vaaleiksi 1997.


title: Horneophytopsida

text: Horneophytopsida on luokka, johon kuului sukupuuttoon kuolleita kasveja, joilla oli haaroittunut varsi ilman lehtiä, varsinaisia juuria tai putkilorakennetta, joita esiintyi varhaiselta siluurikaudelta varhaiselle devonikaudelle (noin 430–390 miljoonaa vuotta sitten). Ne olivat yksinkertaisimpia kladiin Polysporangiophyta kuuluneita, jotka olivat kasveja, joilla haaroittuneissa varsissa olevissa itiöpesäkkeissä oli monta itiöitä muodostavaa osaa. Ne luokiteltiin ennen kaareen Rhyniophyta, mutta myöhemmin huomattiin, että joillakin alkuperäisillä ryhmän jäsenillä oli yksinkertainen putkilorakenne ja joillakin ei.


title: Horneophytopsida

text: 2004 Crane ja kumppanit julkaisivat kladogrammin Polysporangiophytalle, missä Horneophytopsida sijoitettu kaikkien toisten Polysporangiophytaan kuuluvien kasvien sisarryhmäksi. Yksi toinen entinen Rhyniophytaan kuulunut ryhmä, "Aglaophyton" on myös sijoitettu putkilokasvien ulkopuolelle, koska sillä ei ole varsinaista putkilorakennetta (erityisesti ei putkilosolukkoa), vaikka sen johtosolukko oli kehittyneempi kuin Horneophytopsidan.


title: Horneophytopsida

text: Osittainen kladogrammi Crane, Herendeen & Friis 2004 mukaan:


title: Cry for You

text: Cry for You, tunnetaan myös nimellä Cry for You (You'll Never See Me Again) Hard2Beatissä, on ruotsalaislaulaja Septemberin kappale. Kappale on samplattu Bronski Beatin kappaleesta "Smalltown Boy" tämän "The Age of Consent"-studioalbumilta. Toukokuussa 2007 dance-pop kappale vietti yhteensä kolme viikkoa Billboardin Hot Dance Airplay Chartin kärjessä. Yhdysvalloissa se on toinen single Septemberin toiselta, omaa nimeään kantavalta kokoelma-albumilta. Kappale on ollut mukana monilla kokoelma-albumeilla Euroopan alueella.


title: Cry for You

text: Ruotsissa kappale oli suuri menestys, kuin myös muualla Euroopassa ja sitä voidaan pitää hänen tähän mennessä suurimpana hittinä yhdessä "Satellitesin" kanssa. Hänen kotimaassaan Ruotsissa "Cry for You" saavutti sijan kuusi Swedish Top 60 Singles Chart-listalla kahdeksi peräkkäiseksi viikoksi. Se oli Ruotsin singlelistoilla yhteensä seitsemäntoista ei-peräkkäistä viikkoa. Se on Ruotsin kaikkien aikojen 936:ksi parhaiten myynyt kappale. Vuonna 2008 se oli yksi Iso-Britannian myydyimmistä kappaleista.


title: Cry for You

text: Marraskuussa 2010 "Cry for You" palkittiin Yhdysvalloissa kultalevyllä, myytyään yli 500 000 kopiota, muodostaen Septemberistä ensimmäisen artistin, joka on saavuttanut Yhdysvalloissa kultalevyn sitten vuonna 1998 julkaistun Ace of Basen "Cruel Summerin".


title: Hen-pronomini

text: "Hen" ’hän’ on ruotsin kielen sukupuolineutraali persoonapronomini. Sanaa voidaan käyttää tilanteissa, joissa sukupuoli on tuntematon, epäolennainen tai se ei saa tulla ilmi. Sanaa voidaan käyttää myös henkilöstä, joka ei koe olevansa mies tai nainen, kuten henkilöistä, jotka kokevat kuuluvansa kolmanteen sukupuoleen eivätkä siksi koe naiseen tai mieheen viittaavien pronominien "hon" ja "han" olevan sopivia kuvaamaan heitä. Ensimmäisen kerran sanaa ehdotti Rolf Dunås vuonna 1966 "Uppsala Nya Tidning" -lehdessä, viitaten esimerkiksi suomen kielen sukupuolineutraaliin pronominiin "hän". Sanan "hen" käyttö on yleistynyt 2000-luvulla.


title: Hen-pronomini

text: Pronominia "hen" pidetään myös normikriittisenä kannanottona. Pronomini on herättänyt sekä myönteistä että kielteistä huomiota.


title: Hen-pronomini

text: Sana mainitaan Ruotsin Akatemian sanakirjassa "Svenska Akademiens ordlista" (SAOL) ensimmäisen kerran vuonna 2015 ilmestyvässä 14. laitoksessa.Pronomini "hen" on yksikön kolmas persoona, jota voidaan käyttää pääasiassa kahdella tavalla:


title: Hen-pronomini

text: "Hen"-pronominin genetiivimuoto on "hens", esimerkiksi "Det är hens ensak" (’Se on hänen yksityisasiansa’). Språkrådet suosittelee objektimuotona käytettävän muotoa "hen", esimerkiksi "Jag såg hen" (’Näin hänet’), vaikka myös muotoa "henom" käytetään.


title: Hen-pronomini

text:
Julkaisunsa "Pronomenet hen" loppuosassa kohdassa ”Sammanfattande rekommendationer” Språkrådet kirjoittaa:Sanaa ehdotettiin käyttöönotettavaksi jo kauan sitten. Rolf Dunås kirjoitti 30. marraskuuta 1966 "Uppsala Nya Tidning" -lehden "Språklåda"-palstalla:
”Itse voin haaveilla, että pronominista "han" edettäisiin vokaaleissa yksi askel eteenpäin ja pronominista "hon" kaksi askelta taaksepäin ja muodostettaisiin siten molemmat sukupuolet käsittävä pronomini "hen" lyhyellä "e"-vokaalilla.”


title: Hen-pronomini

text: Rolf H. Reimers käytti sanaa vuonna 1980 Byggforskningsrådetin (Valtion rakennusalan tutkimusneuvoston) raportissa R39:1980, "Att värdera byggd miljö", artikkelissa ”Värderingsmoment i planeringsprocessen”.


title: Hen-pronomini

text: Kielitieteilijä Hans Karlgren ehdotti vuonna 1994 "Svenska Dagbladetissa" "hen"-pronominia ”sukupuolineutraaliksi pronominiksi tiettyihin kirjoitustilanteisiin”.


title: Hen-pronomini

text: Ruotsalainen kielilehti "Språktidningen" pani merkille, että "hen" otettiin esille Ruotsin ympäristöpuolueen puolueohjelmassa vuonna 2005, kun Joakim Pihlstrand-Trulp teki aloitteen sukupuolineutraalista kielestä. Puolueen johto kuitenkin hylkäsi kysymyksen tuolloin pelkkänä kielellisenä korjauksena yhdessä välimerkkejä ja muita yksittäisiä sanoja koskevan ehdotuksen kanssa. Ympäristöpuolue kuitenkin toteutti uudistuksen seuraavassa puolueohjelmassaan vuonna 2012.


title: Hen-pronomini

text: Kulttuurilehti "Ful" on käyttänyt pronominia "hen" poikkeuksetta vuodesta 2007 lähtien.


title: Hen-pronomini

text: Kielitieteilijä Per Ledin on koonnut blogiinsa tietoa "hen"-pronominin leviämisestä blogiteksteissä:


title: Hen-pronomini

text: Vuonna 2009 Ruotsin kansallisessa tietosanakirjassa "Nationalencyklopedissa" määriteltiin "hen" "ehdotetuksi sukupuolineutraaliksi pronominiksi, jota käytetään pronominien "hon" ja "han" sijasta.”


title: Hen-pronomini

text: Tammikuussa 2012 Jesper Lundqvist julkaisi lastenkirjan "Kivi och Monsterlund", jossa käytetään pronominia "hen" naiseen ja mieheen viittaavien pronominien "hon" ja "han" sijasta. Kirja käynnisti vilkkaan keskustelun.


title: Hen-pronomini

text: Vuoden 2012 helmikuun numerossa "Nöjesguiden" käytti pronominia "hen" pronominien "hon" ja "han" sijasta. Vain suorissa sitaateissa persoonapronominia ei vaihdettu.


title: Hen-pronomini

text: Helmikuussa 2013 "hen"-pronominia käytettiin ensimmäisen kerran Ruotsin valtiopäivillä, kun silloin juuri virkaan astunut Maria Arnholm (Folkpartiet) käytti pronominia välikysymyskeskustelussa. Valtiopäivien kielikirjeen maaliskuun julkaisussa kehotettiin olemaan käyttämättä "hen"-pronominia ”ohjauskirjoissa, kokouspöytäkirjoissa, raporteissa, muistioissa, hankintadokumenteissa, vuosiselvityksissä, tiedotusmateriaaleissa, internetsivuilla, sisäisessä verkossa ja ulkoisissa kirjeissä”. Kehotus esitettiin sen jälkeen kun hallintojohtaja oli valmistellut kysymyksen ja keskustellut siitä puheenjohtajan ja valtiopäivien ryhmänjohtajien kanssa. "Hen" ei kuitenkaan ollut ongelma poliittisissa teksteissä, sillä valtiopäivämiehet saavat itse päättää, mitä pronominia he haluavat käyttää.


title: Hen-pronomini

text: "Språktidningen" totesi maaliskuussa 2014, että "hen" on vakiintunut ruotsin kieleen. Ruotsin lehdistössä käytettiin vuonna 2011 (ennen "hen"-keskustelun alkamista) pronomineja "hon" tai "han" yli 13 000 kertaa jokaista "hen"-pronominia kohden. Vuoden 2014 alussa sama suhde oli 250 yhtä "hen"-pronominia kohden. Samalla kuitenkin todetaan, että pronominia ei enää käytetä yhtä ahkerasti väittelyn luontoisissa tilanteissa vaan sitä käytetään ennemminkin itsestään selvänä sukupuolineutraalina pronominina erityisesti kun halutaan välttää rakennetta "han eller hon". Bloggaajat ja poliittisesti valveutuneet käyttävät pronominia erityisen ahkerasti lukuun ottamatta ruotsidemokraatteja. Ruotsidemokraattien vastustuksen huomaa arvostelusta, joiden mukaan pronomini on muun muassa osa ”vasemmistofeministien indoktrinaatiota”. SAOL:in päätoimittaja Sven-Göran Malmgrenin mukaan "hen" täyttää kielellisen tyhjiön, mutta on edelleen eräänlainen villitys ja sanan suosio laskee tuntuvasti seuraavien viiden vuoden kuluessa, koska sitä painotetaan liikaa. Ruotsin kielen dosentti Karin Millesin ja "Språktidningeningenin" tutkimukset osoittavat kuitenkin päinvastaista, ja pronominia käytetään neutraalisti esimerkiksi uutisteksteissä.


title: Hen-pronomini

text: "Hen" on käytössä myös Suomen ruotsinkielisellä alueella. Sanan käyttö on siellä selvästi vähemmän kiistanalaista kuin Ruotsissa, koska puhujat tuntevat suomen kielen sanan "hän". Silti ruotsinkielisen Yleisradion 1.4.2014 julkaisema tiedote ”kattavasta hen-uudistuksesta”, jossa uutislähetysten äänisuodatin neutralisoisi sekä nimet että sukupuolet, oli pelkkä aprillipila.


title: Hen-pronomini

text: Vuoden 2014 vuosikokouksessa päätti rakentajien ammattiliitto Byggnads päätti käyttää pronominia hen ammattiliiton sääntöjen seuraavassa versiossa. Byggnads on siten ensimmäinen ruotsalainen ammattiliitto, joka käyttää säännöissään hen-pronominia.


title: Hen-pronomini

text: Vuodesta 2015 lähtien sana "hen" on Ruotsin Akatemian sanalistalla, joka kattaa kaikki ruotsin kielen sanat.


title: Hen-pronomini

text: Samana vuonna pronominia "hen" päätettiin käyttää Ahvenanmaan ajokorteissa ilmauksen ”han eller hon” asemesta.


title: Hen-pronomini

text: Syyskuussa 2012 ruotsalaisen sanomalehden "Dagens Nyheterin" toimitusjohtaja ja päätoimittaja Gunilla Herlitz kielsi "hen"-pronominin käytön uutisissa ja reportaaseissa. Journalisti ja ohjelmoija Oivvio Polite lanseerasi tuolloin verkkosivuston DHEN.se, joka oli muuten identtinen DN.se-sivuston kanssa, mutta kaikki "hon"- ja "han"-pronominit oli vaihdettu "hen"-pronomineiksi. Eräs "Dagens Nyheterin" työntekijä teki Dhen.se-sivustosta rikosilmoituksen, jonka mukaan sivusto rikkoo Ruotsin tekijänoikeuslakia. Ilmoitus kuitenkin vedettiin takaisin, koska sanomalehden johto ei halunnut tehdä ilmoitusta rikoksesta. Lehdessä kuitenkin kirjoitettiin: ”Me emme ole tehneet rikosilmoitusta”, kertomatta ensin, että rikosilmoitus oli ylipäätänsä laadittu mutta johdon pyynnöstä se oli peruutettu. Kun SVT:n kulttuuriuutiset kyseenalaisti lehden muotoilun, vastasi toimituspäällikkö Åsa Tillberg, että virhe, joka tehtiin, on korjattu ja lisäselvitykset olisivat turhia.


title: Hen-pronomini

text: Vuoden 2012 aikana muun muassa toimialalehti "Dagens Media" käytti nimitystä "henifiera". Sanaa käytettiin tässä yhteydessä merkityksessä ’mukauttaa heniksi’. Ruotsin kielen "-fiera"-pääte ilmaisee prosessia ja jonkin tekemistä joksikin.


title: Hen-pronomini

text: Ruotsin "hen" on huomattu myös Norjassa ja Tanskassa. Norjan kielessä pronominia on alettu käyttää, ja Norjan kielineuvosto on todennut, ettei voida esittää mitään sitä vastaan, kun pronominia käytetään henkilöistä, jotka eivät koe itseään naiseksi eivätkä mieheksi. Norjassa pronominia ei kuitenkaan ole alettu käyttää merkityksessä "hon eller han" (ks. Pronominin käyttö kielessä). Tanskassa sanasta on keskusteltu, mutta se ei ole vielä tehnyt läpimurtoa.


title: Written in the Stars

text: Written in the Stars on brittiläisräppäri Tinie Tempahin kappale, jolla vierailee yhdysvaltalaislaulaja Eric Turner. Toisin kuin hänen kaksi edellistä läpimurtohittiä, joiden tuotannosta vastasi Labrinth, vastasi siitä tämän kappaleen kohdalla iSHi. Sen julkaisi Parlophone iTunes Storessa digitaalisesti ladattavana singlenä 19. syyskuuta 2010. Se julkaistiin hänen Disc-Overy-debyyttistudioalbumin kolmantena virallisena singlenä. Kappale julkaistiin Yhdysvalloissa Tempahin debyyttisinglenä, jossa se saavutti parhaimmillaan Billboard Hot 100-listan sijan kaksitoista. Kappale oli myös Tinien ensimmäinen, joka pääsi "Billboard" Pop Chartin kymmenen parhaan joukkoon.


title: Written in the Stars

text: "Written in the Starsia" käytettiin Major League Baseballin mainoksissa mainostamaan heidän vuoden 2011 pelikautta. WWE valitsi kappaleen heidän WrestleMania XXVII-tapahtuman tunnuskappaleeksi. Myöhemmin sitä on käytetty myös South Asian Softball Leaguen kahdeksannen kauden esittelykappaleena. Vuosien 2011-12 kaudesta lähtien sitä on käytetty myös Sky Sportsin kattaman Englannin valioliigan tunnuskappaleena. Samplauksia "Written in the Starsista" voi kuulla USA Networkin urheiludraamassa Necessary Roughness. Kappale valittiin Miss USA 2011-iltapukukilpailun taustamusiikiksi. New York Giants käytti kappaletta heidän aloituskappaleena Super Bowl XLVI-pelissä 5. helmikuuta 2012. Sitä käytettiin myös Lontoon vuoden 2012 kesäolympialaisten loppuseremoniassa elokuussa 2012.


title: Belesin voimalaitos

text: Belesin voimalaitos on vesivoimalaitos Luoteis-Etiopiassa, Amharan osavaltiossa, Tanajärven länsipuolella. Voimalaitos on Etiopian suurin voimalaitos nimellisteholtaan 460 megawattia. Vuosituotanto on noin 1,7 terawattituntia. Voimalaitoksen ensimmäinen yksikkö otettiin käyttöön vuonna 2010.


title: Belesin voimalaitos

text: Voimalaitos toimii Tanajärvestä Belesjokeen ohjattavan veden avulla. Veden luonnollinen reitti olisi Bahir Darista alkunsa saava Sininen-Niili, jonne vesi päätyy Belesin kautta vasta lähellä Sudanin rajaa. Voimalaitoksen tulotunneli on 12 kilometriä pitkä. Tunnelin alkupää on noin 1 780 metrin korkeudessa, Tanajärven rannalla, Kunzilan kylän länsipuolella (). Voimalaitoksen alatunneli päättyy Belesiin 1 450 metrin korkeudessa, 7 kilometriä voimalaitokselta lounaaseen ().


title: Belesin voimalaitos

text: Voimalaitoksen rakentamiseen liittyen Belesiin rakennettiin patoja, joiden avulla 1 400 km² laakson maa-alueita saatiin keinokasteluun.


title: Belesin voimalaitos

text: Voimalaitoksella on neljä Francis-turpiinia. Voimalaitoksen rakennevirtaama on 160 kuutiometriä sekunnissa. Putouskorkeus on 332 metriä.


title: Belesin voimalaitos

text: Voimalaitoksen nimellisteho on 460 megawattia (540 MVA). Voimalaitos on liitetty 400 kilovoltin sähköverkkoon.


title: Time to Burn

text: Time to Burn on yhdysvaltalaisen hard rock -yhtye Giantin toinen studioalbumi vuodelta 1992.


title: Sexy Bitch

text: Sexy Bitch (tunnetaan myös nimellä Sexy Chick) on ranskalaisen DJ David Guettan kappale, joka on nauhoitettu hänen neljännelle, One Love-studioalbumille. Kappale sisältää sanoja senegalilais-yhdysvaltalaiselta laulaja-lauluntekijä Akonilta. Se julkaistiin "One Loven" toisena kansainvälisenä singlenä. Kappale julkaistiin Yhdysvalloissa CHR-radiokanavilla 1. syyskuuta 2009 Astralwerksin kautta yhdessä Capitol Recordsin kanssa.


title: Sexy Bitch

text: Kappaleen sanoittivat Giorgio Tuinfort, Aliaune Thiam, David Guetta, Jean-Claude Sindres and Sandy Vee; heistä kolme viimeisintä myös tuottivat kappaleen. Kappale tehtiin yhdessä yössä sen jälkeen kun kaksi pääartistia tapasivat konsertissa. "Sexy Bitchin" sanat käsittelevät päähenkilön ihastumista naiseen. "Sexy Bitch" sai musiikkikriitikoilta vaihtelevia vastaanottoja ristiriitaisista positiivisiin, jotka kehuivat erityisesti kappaleen tuotantoa.


title: Sexy Bitch

text: Kappale muodostui maailmanlaajuisesti kaupalliseksi menestykseksi, päästen viiden parhaan joukkoon lukuisissa valtioissa, mukaan lukien listan kärkipaikat Australiassa, Itävallassa, Kanadassa, Saksassa, Uudessa-Seelannissa ja Isossa-Britanniassa. "Sexy Bitch" saavutti sijan viisi Billboard Hot 100-listalla ja siitä muodostui Guettan ensimmäinen viiden parhaan joukkoon päässyt single Yhdysvalloissa. Kappaleesta tuli myös hänen parhaiten myynyt single Yhdysvalloissa, Recording Industry Association of American (RIAA) palkitessa sen kolminkertaisella platinalla. Maaliskuussa 2014 kappaletta oli myyty pelkästään Yhdysvalloissa yli 3 507 000 kopiota. "Sexy Bitchin" musiikkivideolla nähdään Guetta ja Akon kotibileissä sekä esiintymässä konsertissa.


title: Run Baby Run

text: Run Baby Run on DJ Valdin, Marcos Rodriguezin ja Quique Tejadan esittämä kappale, jolla esiintyy vierailevana artistina naislaulaja Estela Martin. Sen julkaisi Blanco y Negro Music digitaalisesti ladattavana singlenä 3. helmikuuta 2015. Ajatus kappaleen tekemisestä lähti liikkeelle jo yli viisi vuotta ennen kappaleen julkaisua, kun Quique ja DJ Valdi tapasivat toisensa ja päättivät tehdä jotain yhdessä. Mark ja Estela, televisio-ohjelman Europa Baila järjestäjät, muodostuivat ohjelmassa kilpailleen Valdin faneiksi ja halusivat pitkin kilpailua luoda Formula 1 teemaisen pilottijoukon ja tehdä musiikkia.


title: Run Baby Run

text: Kappaleeseen liittyvä musiikkivideo julkaistiin 13. helmikuuta 2015. Videolla nähdään esiintyjäkokoonpano kuvataiteilija Jose Cuberon kuvittamana ajamassa läpi sarjakuvamaisten kaupunkimaisemien kilpaa autoillaan, määränpäänä seuraavan konsertin järjestämispaikka.


title: Run Baby Run

text: Kaupallisesti kappaleesta tuli kohtalainen menestys, päästyään Espanjan singlelistan sijalle kolmekymmentäneljä. Ennen tätä kappale oli päässyt jo Espanjan iTunes-latauslistan ensimmäiselle sijalle.


title: Harem Scarem (albumi)

text: Harem Scarem on kanadalaisen hard rock -yhtye Harem Scaremin debyyttialbumi vuodelta 1991.


title: Soluhoito

text: Soluhoito on Suomen Punaisen Ristin Veripalvelun kehittämä hoitomuoto, jossa hoidettavalle annetaan lääkesoluja. Lääkesoluja kasvatetaan vapaaehtoisilta luovuttajilta saadun luuytimen kantasoluista. Niitä annetaan potilaalle annoksena kuusi kertaa, ja kullakin kerralla potilaan verenkiertoon siirtyy kaksi miljoonaa lääkesolua. Soluvalmisteessa on mesenkymaalisia stroomasoluja.


title: Soluhoito

text: Hoitoa käytetään potilaille, joille ei ole muuta hoitoa. Heille on yleensä tehty kantasolusiirto leukemian hoitamiseksi, mutta hyljintäreaktion hoitoon käytetyt lääkkeet eivät aina tehoa, vaan heille voi muodostua käänteishyljintä ja seurauksena voi olla jopa kuolema.


title: Soluhoito

text: Hoito on toistaiseksi kokeellista, mutta 70 prosenttia hoidetuista on saanut hyötyä.


title: Väinö Pukka

text: Väinö Samuel Pukka (1895 Sippola – 5. joulukuuta 1935 Neuvostoliitto) oli suomalainen kommunisti ja yksi Suomen Kommunistiseen Puolueeseen (SKP) Pietarissa muodostuneen varhaisen opposition johtajista vuosina 1919–1920. Kyseinen oppositioryhmä sai nimen ”revolverioppositio” elokuussa 1920 toteutettujen Kuusisen klubin murhien jälkeen. Pukka teloitettiin myöhemmin Stalinin vainoissa.


title: Väinö Pukka

text: Pukka oli alkujaan helsinkiläinen metallimies ja toimittaja, mutta hän muutti ensimmäisen maailmansodan aikana Pietariin ja toimi siellä viipurilaisen "Työ"-lehden kirjeenvaihtajana. Suomen sisällissodan aikana hän oli aluksi Suomen kansanvaltuuskunnan virallisena asiainhoitajana Venäjällä toimineen Jukka Rahjan apulaisena. Rahjan haavoituttua Pukka hoiti itse tämän tehtäviä ja jäi Venäjälle sisällissodan päätyttyä Suomessa punaisten tappioon. Kesä–heinäkuussa 1918 Pukka toimi Neuvosto-Venäjän Berliinin-lähetystössä ja pyrki vaikuttamaan taustalla Suomen ja Neuvosto-Venäjän välisiin rauhanneuvotteluihin, joita tuolloin käytiin Berliinissä saksalaisten isännöiminä. Kielitaitonsa vuoksi hän sai myös edustaa suomalaisia punaisia Brest-Litovskin rauhansopimuksen täydentämistä koskeneissa saksalais-venäläisissä neuvotteluissa elokuussa 1918. Palattuaan Venäjälle Pukka osallistui elo–syyskuussa SKP:n perustavaan kokoukseen Moskovassa. Hän oli hetken aikaa SKP:n Moskovan-toimiston työntekijänä, mutta hänet erotettiin joulukuussa 1918 omavaltaisuudesta syytettynä.


title: Väinö Pukka

text: Pukasta tuli yksi puolueen sisälle elokuun 1919 puoluekokouksen jälkeen muodostuneen opposition johtajista yhdessä Voitto Elorannan kanssa. ”Pukkalainen” oppositio arvosteli jyrkästi SKP:n johtoon tulleita ”herrasosialisteja”, entisiä Suomen työväenliikkeen johtajia, ja pyrki syrjäyttämään koko keskuskomitean. Pukka ja Eloranta erotettiin puolueesta helmikuussa 1920, mutta tämä ei lannistanut opposition toimintaa vaan pelkästään pahensi katkeraa kiistaa puolueessa. Elokuussa 1920 joukko oppositioon kuuluneita toteutti niin sanotut Kuusisen klubin murhat ampumalla useita puolueen johtajia. Pukka ei ollut mukana ammuskelussa, mutta hänet pidätettiin epäiltynä syyskuussa 1920 ja hän oli tutkintavankeudessa Butyrkin vankilassa helmikuuhun 1922 asti. Oppositiojohtajien oikeudenkäynnissä vuoden 1922 alussa Pukka edusti itseään ja muita syytettyjä. Vapauduttuaan tilapäisesti hän ehti opiskella hetken aikaa Sverdlov-yliopistossa, mutta sitten hänet karkotettiin Kaukoitään.


title: Väinö Pukka

text: Pukka asui Kaukoidässä 11 vuotta ja toimi lehtimiehenä sekä punaisena professorina. Hän sai vuonna 1933 takaisin NKP:n puoluejäsenyyden ja pääsi palaamaan Kaukoidästä. Hän toimi sen jälkeen Moskovassa, jossa SKP:n johto suhtautui häneen edelleen hyvin epäluuloisesti. Pukka pidätettiin huhtikuussa 1935 niin sanotun Mannerin jutun yhteydessä ja hänen väitettiin johtaneen salaliittoa, joka suunnitteli terroritekoja ja muun muassa Otto-Wille Kuusisen salamurhaa. Oikeudenkäynnin pääkohteina olivat SKP:n syrjäytetty puheenjohtaja Kullervo Manner ja hänen vaimonsa Hanna Malm, mutta aiempaan ”murhaoppositioon” sekaantuneen Pukan kytkeminen juttuun oli keskeistä syytösten uskottavuuden kannalta. Pukka tuomittiin kuolemaan yhdessä vakoojiksi syytettyjen Heikki Revon ja Einari Laaksovirran kanssa. Tuomio langetettiin 9. marraskuuta ja Pukka teloitettiin 5. joulukuuta 1935.


title: Samsara 2015

text: Samsara 2015 on norjalais-ruotsalaisen tuottajakaksikko Tungevaag & Raabanin kappale. Siitä tuli menestys Pohjoismaiden singlelistoilla, mukaan lukien Norjassa, Ruotsissa ja Tanskassa. Kappaleen norjalainen hittiversio, joka sisältää norjalaislaulaja Emilan esittämiä sanoja, pääsi alkuperäisen kappaleen tavoin VG-listalle sekä tällä kertaa myös Suomen viralliselle singlelistalle.


title: Samsara 2015

text: DJ-tuottajaduo Tungevaag & Raabanin yhdistymisen myötä ilmoitettiin, että Raaban on tuottanut kappaleen yhdessä Tungevaagin kanssa ja että uusi, Emilan sanat sisältävä versio on julkaistu Ruotsissa. Kyseinen versio löysi pääjulkaisun tavoin paikkansa Sverigetopplistanin viiden parhaan joukosta viikolla viisi, sen jälkeen kun alkuperäinen versio oli ollut listoilla marraskuusta 2014 viikolle neljä asti, sijoituttuaan parhaimmillaan listasijalle neljä.


title: Samsara 2015

text: Kappaleen ovat tuottaneet Tungevaag ja Raaban molemmat, mutta se julkaistiin ensimmäisenä Tungevaagin nimen alaisena nimellä "russlåt" (Russ on norjalainen versio lukiosta). Kaksikko päätti viedä yhteistyönsä uudelle tasolle ja päättivät julkaista julkaista kappaleen uudelleen, mutta tällä kertaa duona.


title: Samsara 2015

text: Kappale oli ehdolla Norjassa vuoden 2014 Spellemannprisen-gaalassa kategoriassa "Paras hitti", mutta hävisi Admiral P:n ja Nico D:n "Engelille".


title: Samsara 2015

text: Martin Tungevaag


title: Samsara 2015

text: Martin Tungevaag ft. Emila


title: Samsara 2015

text: Tungevaag & Raaban ft. Emila


title: Sulkamittari

text: Sulkamittari ("Phigalia pilosaria") on mittariperhosten heimoon kuuluva, hyvin varhain keväällä lentävä yöperhonen.


title: Sulkamittari

text: Sulkamittari on monien lähisukulaistensa tapaan selvästi sukupuolidimorfinen laji, sillä ainoastaan koirailla on siivet. Koiras muistuttaa käherämittaria ("Lycia hirtaria"), mutta on ruumiiltaan selvästi hennompi. Siivet ovat vaihtelevissa määrin harmaankirjavat ja niiden täplikäs kuviointi on sulautuvaa. Jotkin yksilöt ovat lähes kuviottomia. Poikkiviirut erottuvat etenkin siiven etureunassa, mutteivät yleensä erotu koko siiven poikki, poikkeuksena keskivarjo, joka erottuu usein selvästi koko siiven leveydeltä. Takasiivet ovat vaaleat, tiheään tummapisteiset ja niiden poikki kulkee tumma poikkiviiru. Siipiripsien tyvellä on tumma viiru. Takaruumiin pinta on sileäsuomuinen ja vastakuoriutuneiden yksilöiden takaruumiissa on punertavaa sävyä. Koiraan tuntosarvet ovat leveästi sulkamaiset. Naaras on siivetön ja väriltään ruskehtava. Sen selkäpuolella on pareittain tummia laikkuja ja raajat ovat nivelten kohdilta valkoiset. Koiraan siipiväli 41–46 mm.


title: Sulkamittari

text: Lajilla esiintyy myös tumma värimuoto "f. monacharia".


title: Sulkamittari

text: Lajin levinneisyys ulottuu Euroopasta Lähi-itään, Kaukasukselle ja Uralille. Suomessa laji tavattiin ensimmäisen kerran Ahvenanmaalta vuonna 1939 ja vielä 1980-luvulla se oli varsin harvinainen. Nykyisin sulkamittaria tavataan melko yleisenä likimain Kristiinankaupunki-Joensuu-linjan eteläpuolella, mutta yleisin se on edelleen etelärannikon läheisyydessä.


title: Sulkamittari

text: Laji on lentoaikansa puolesta erittäin aikainen. Keski-Euroopassa aikuiset perhoset ovat liikkeellä tammikuusta maaliskuulle ja Suomessakin lento alkaa maaliskuussa ja jatkuu huhtikuulle. Aivan viimeisiä yksilöitä voi tavata vielä toukokuun alkupuolella. Lämpiminä talvina ensimmäiset perhoset saattavat lähteä liikkeelle jo joulukuussa.


title: Sulkamittari

text: Sulkamittarin elinympäristöä ovat monenlaiset lehtimetsät ja puistot. Naaraat kiipeävät iltaisin puiden rungoille ja houkuttelevat koiraita luokseen. Koiraat lentävät yöllä ja tulevat helposti kirkkaiden valojen luokse. Toukka koteloituu maahan. Talvehtiva vaihe on kotelo, jonka sisälle on jo syksyllä kehittynyt kuoriutumisvalmis perhonen.


title: Sulkamittari

text: Toukka elää varsin monilla eri lehtipuilla ja -pensailla, Keski-Euroopassa erityisesti tammella ("Quercus").


title: Maastohiihdon Suomen Cup 2014–2015

text: Maastohiihdon Suomen Cupin kausi 2014–2015 alkoi Vuokatissa 8. marraskuuta 2014 ja päättyi Kuusamon SM-kilpailuissa 29. maaliskuuta 2015. Henkilökohtaisen kokonaiskilpailun voitti miesten sarjassa Ville Nousiainen ja naisten sarjassa Kerttu Niskanen. Viesticupin voitti miesten sarjassa Kouvolan Hiihtoseura ja naisten sarjassa Hämeenlinnan Hiihtoseura.


title: Milano – San Remo 2015

text: Milano – San Remo 2015 oli järjestyksessään 106. maantiepyöräilyn Milano – San Remo -kilpailu. Se käytiin 293 kilometrin reitillä Milanosta San Remoon 22. maaliskuuta 2015.


title: Milano – San Remo 2015

text: John Degenkolb voitti kilpailun ohitettuaan loppukirissä Alexander Kristoffin, Michael Matthews sijoittui kolmanneksi. 26 parasta saivat saman ajan.


title: Milano – San Remo 2015

text: Kilpailussa olivat mukana seuraavat 25 joukkuetta:


title: Casper Van Dien

text: Casper Robert Van Dien (s. 18. joulukuuta 1968 Milton, Florida) on yhdysvaltalainen näyttelijä, joka tunnetaan lukuisista televisiorooleistaan sekä "Starship Troopers" -elokuvista, joissa hän näyttelee Johnny Ricoa. Van Dien on tunnettu myös Tyler "Ty" Moodyn roolista 1990-luvun televisiosarjassa "One Life to Live". 2000-luvun taitteessa hänellä oli merkittäviä osia kauhuleffoissa, kuten "Päätön ratsumies" (1999) ja "Hurskauden hinta" (2000).


title: Casper Van Dien

text: Van Dien on vieraillut useissa 1990-luvun sarjoissa, kuten "Beverly Hills 90210" ja "Pulmuset" (eng. "Married... with Children"). 2000–2001 hänellä oli päärooli tv-sarjassa "Titaanit".


title: Casper Van Dien

text: Van Dien kasvoi Ridgewoodissa, New Jerseyssä ja hänellä on tanskalaisia sukujuuria. Käydessään koulua Floridassa häntä pidettiin Admiral Farragut Academyn oppilaiden keskuudessa "Keninä", mikä johtui hänen komeasta ulkonäöstään. Van Dien joutui nuorena usein myös tappeluihin ulkonäkönsä takia.


title: Casper Van Dien

text: 2010-luvulla Van Dienillä on ollut rooleja lähinnä pienen budjetin independent-elokuvissa, kuten "The Pact" (2012).


title: Luettelo Azerbaidžanin maavoimien kalustosta

text: Tämä on luettelo Azerbaidžanin maavoimien nykyisestä kalustosta.


title: Perttulan kartano

text: Perttula on Hämeenlinnassa, Miemalan Alikylän tuntumassa sijaitseva kartano, joka alkujaan perustettiin kruunun ratsutilaksi. Tilan omistushistoria ulottuu 1500-luvun alkuun. Nimi Perttula puolestaan on syntynyt lisäämällä -la-pääte tilaa omistaneen Perttu Mikonpojan (1654 - 1676) nimeen. Perttula ympäristöineen kuuluu valtakunnallisesti merkittäviin rakennettuihin kulttuuriympäristöihin.


title: Perttulan kartano

text: Hattelmalan harjun laella sijaitseva Perttulan päärakennus on Hämeen läänin kuvernööri, Otto Carl Rehbinderin rakennuttama. Hän osti Perttulan vuonna 1857. Uuden päärakennuksen piirustukset laati arkkitehti C. A. Edelfelt vuonna 1858. Koristeellinen päärakennus on torneineen ja avokuisteineen varsin komea. Se oli alujaan tarkoitus tehdä kivestä, mutta toteutettiin lopulta hirsirakenteisena ja rapattuna. Edelfelt suunnitteli samoihin aikoihin valmistuneen Helsinki-Hämeenlinna -rautatien asemarakennukset, joissa onkin nähtävissä samoja piirteitä kuin Perttulan päärakennuksessa. Päärakennuksen lähettyvillä on kaksi muuta 1860-luvulla valmistunutta rakennusta. Nämä rakennukset edustavat alueen vanhinta säilynyttä rakennuskantaa. Rehbinder asettui asumaan Perttulaan vuonna 1863 erottuaan kuvernöörin virastaan. Hän kuoli kuitenkin jo vuonna 1873, jonka jälkeen tila jäi huonolle hoidolle.


title: Perttulan kartano

text: Perttulan historia sai uuden käänteen, kun filosofian maisteri Edvin Hedman ja hänen vaimonsa Emma Hedman valtionlainan turvin ostivat tilan Rehbinderin perikunnalta helmikuussa 1891. Hedmanit muuttivat Perttulaan jo saman vuoden toukokuussa. Samalla Perttulaan muutti tylsämielisten kasvatuslaitos, jonka Hedmanit olivat edellisenä vuonna aiemmin Helsingin Kallioon. Hedmanien johtama koulu oli laatuaan ensimmäinen suomenkielinen oppilaitos. Toimitilat Helsingissä olivat kuitenkin osoittautuneet riittämättömiksi. Senaattori Yrjö-Sakari Yrjö-Koskinen, joka jo aiemmin oli tukenut oppilaitoksen perustamista, suositteli Hedmaneille muuttoa Hämeenlinnan seudulle. Sinne Hedmanit myös päätyivät, mukanaan oppilaitos, jonka siirtämiseen tarvittiin kuusi junanvaunua. Loppumatka taittui hinaajan vetämillä proomuilla. Hedmanien saapumisesta alkoi aika, jota kesti aina vuoteen 2013 asti. Nämä 122 vuotta Perttula toimi oppilaitoksena, ensimmäiset vuodet Perttulan tylsämielisten kasvatuslaitoksen nimellä, sittemmin muun muassa Perttulan koulukotina, erityisammattikouluna ja lopulta, Perttulan yhdistyttyä Kiipulasäätiön organisaatioon, osana Kiipulan koulutus- ja kuntotuskeskusta. Valtio osti Perttulan vuonna 1895, mutta Edvin ja Emma Hedman jatkoivat laitoksen johtamista vuoteen 1909.


title: Perttulan kartano

text: Vuosien varrella Perttulan rakennuskanta täydentyi. Heti alkutaipaleella Hedmanit joutuivat tekemään merkittäviä kunnostustöitä saattaakseen huonoon kuntoon päässeet rakennukset taas käyttökuntoon. Uudisrakennuksia valmistui erityisesti vuonna 1896, sekä 1910-11. Näinä vuosina syntyi rakennuksia muun muassa koulukäyttöön ja oppilasasuntoloiksi. Vanha rakennuskanta peruskorjattiin 1970- ja 80-luvuilla. Nykyisin Perttulassa on reilun 110 hehtaarin alueella yhteensä 49 rakennusta. Vanhin osa rakennuskantaa on suojeltu.


title: Perttulan kartano

text: Kiipulasäätiön Perttulan oppilaitoksen vuokrasopimus päättyi vuonna 2013. Oppilaitos muutti kesän 2013 aikana Kiipulaan. Senaatti-kiinteistöt myi Perttulan keväällä 2014 kiinteistökehittäjä Petri Yrjö-Koskiselle, joka muutti asumaan tilan päärakennukseen. Yrjö-Koskinen on Hedmanit Perttulaan opastaneen senaattori Yrjö-Sakari Yrjö-Koskisen pojanpojanpoika.


title: Aita Gasparin

text: Aita Gasparin (s. 9. helmikuuta 1994 Samedan) on sveitsiläinen ampumahiihtäjä. Debyyttinsä maailmancupissa Gasparin teki vuonna 2012.


title: Aita Gasparin

text: Hänen siskonsa Selina Gasparin ja Elisa Gasparin ovat myös ampumahiihtäjiä.


title: Ramón María Narváez

text: Ramón María Narváez, Valencian herttua (5. elokuuta 1800 Loja, Granada – 23. huhtikuuta 1868 Madrid) oli espanjalainen sotamarsalkka ja poliitikko. Hän tuki uskollisesti kuningatar Isabella II:a ja toimi kuusi kertaa Espanjan pääministerinä vuosina 1844–1846, 1847–1851, 1856–1857, 1864–1865 ja 1866–1868.


title: Ramón María Narváez

text: Tunnettuun sotilassukuun syntynyt Narváez liittyi Espanjan kuninkaalliseen kaartiin jo 15-vuotiaana ja yleni nopeasti sotilasurallaan. Ensimmäisen karlistisodan aikana (1833–1839) hän oli yksi sijaishallitsija Maria Kristiinan luotetuimmista komentajista. Narváez sai vuonna 1836 näyttävän voiton ja hänet nimitettiin 1838 Vanhan-Kastilian kenraalikapteeniksi. Hänet valittiin samana vuonna myös parlamentin jäseneksi, mutta hän joutui lähtemään maanpakoon osallistuttuaan sotilaskapinaan vapaamielisten johtajana tunnettua kenraali Baldomero Esparteroa vastaan. Vuonna 1843 Narváez osallistui Juan Primin ja Francisco Serranon johtamaan kapinaan, jolla Espartero kukistettiin. Hän eteni Valenciasta kohti Madridia ja valtasi pääkaupungin 24. heinäkuuta.


title: Ramón María Narváez

text: Kuningatar Isabella nimitti Narváezin ensimmäisen kerran pääministeriksi toukokuussa 1844. Hän sai myös armeijan ylipäällikkyyden sekä Valencian herttuan ja Espanjan granden arvot. Hänen ensimmäisellä pääministerikaudellaan perustettiin kansalaiskaarti, vahvistettiin 1845 uusi perustuslaki ja uudistettiin verotusjärjestelmä. Narváezin hallinto muutti perustuslakia vanhoillisempaan suuntaan ja nojasi lähes diktatoriseen sotilasvaltaan. Hän joutui eroamaan pääministerintehtävistä helmikuussa 1846, joskin palasi tehtävään parin viikon ajaksi maaliskuun jälkipuoliskolla. Narváez oli uudelleen pääministerinä lokakuusta 1847 tammikuuhun 1851, lokakuusta 1856 lokakuuhun 1857, syyskuusta 1864 kesäkuuhun 1865 ja heinäkuusta 1866 aina kuolemaansa huhtikuussa 1868 saakka. Hän kuoli vain muutamaa kuukautta ennen kuin Isabella II syrjäytettiin vallasta.


title: Dietyylikarbonaatti

text: Dietyylikarbonaatti (CHO) on etanolin ja hiilihapon esteri. Yhdistettä käytetään orgaanisen kemian synteeseissä, liuottimena ja elektrolyyttinä litiumioniakuissa.


title: Dietyylikarbonaatti

text: Dietyylikarbonaatti on huoneenlämpötilassa väritöntä nestettä. Yhdiste on veteen liukenematonta, mutta liukenee orgaanisiin liuottimiin kuten etanoliin ja dietyylieetteriin.


title: Dietyylikarbonaatti

text: Dietyylikarbonaattia valmistetaan fosgeenin ja etanolin välisellä reaktiolla ja etanolia käytetään ylimäärin. Sivutuotteena muodostuu vetykloridia. Muodostuvasta tuotteesta poistetaan ylimääräinen reagoimaton etanoli tislaamalla.


title: Dietyylikarbonaatti

text: Dietyylikarbonaattia käytetään pääasiassa selluloosajohdannaisten, kuten nitroselluloosa ja selluloosaeettereiden ja -estereiden, ja hartsien liuottimina. Siitä valmistetaan myös lääkeaineita, väriaineita ja maatalouskemikaaleja. Dietyylikarbonaattia voidaan käyttää myös liuottimena ja elektrolyyttinä litiumioniakuissa.


title: HattiWatit

text: HattiWatit (myös "Watit" tai "Hattikset") on hyvinkääläinen rock-henkistä lastenmusiikkia esittävä yhtye, joka on perustettu vuonna 1994. HattiWattien ohjelmisto koostuu rokkaavasta materiaalista maustettuna vanhoilla tutuilla "wattimaisesti" sovitetuilla lastenlauluilla.


title: HattiWatit

text: HattiWattien ensimmäinen keikka oli Hyvinkään nuorisotalo Sillassa 1. kesäkuuta 1994, jolloin Hyvinkään nuorisotoimi halusi ohjelmaa lastenpäivän kunniaksi (solistina silloin Ulle Sihvonen). Kyseisellä keikalla kuultiin yksi oma HattiWatit-kappale, nimeltään "HattiWatti Boogie" . Sihvonen teki viimeisen keikkansa bändin riveissä 1. heinäkuuta 1995.


title: HattiWatit

text: Kesällä 1995 Timo "Olli" Ohramaa otti solistin paikan. Saman vuoden lopulla bändi teki ensijulkaisunsa (C-kasetti) "Purkkaa ja jytää". Kasetin kappaleet ovat omaa tuotantoa lukuun ottamatta M. A. Nummisen "On Sika Kunnossa" sekä "Yksin Kotona", joka on Timo Ahosen suomennos Richard Stanleyn Hurriganes-sävellyksestä "The Phone Rang". Näiden molempien kappaleiden sovituksesta vastasi HattiWatit . Vappuna (1. toukokuuta 1998) HattiWatit olivat mukana suuressa Vappukarnevaalissa Vartiokylän ala-asteen kentällä Itä-Helsingissä. Tapahtumaan osallistuivat myös Hilarius Hiiri, Niko Ahvonen, Sani & Samuli Edelmann, sekä Nylon Beat . Ohramaa teki tällä erää viimeisen HattiWatit keikkansa 14. joulukuuta 1998, palatakseen myöhemmin takaisin bändin solistiksi. Vuonna 1998 yhtye julkaisi neljä kappaletta sisältäneen CD-levyn "HattiWatit".


title: HattiWatit

text: Kolmanneksi solistikseen yhtye kiinnitti hyvinkääläisen Pirkka "Inkku" Lindholmin, jonka ensimmäinen keikka yhtyeen keulakuvana oli 27. joulukuuta 1998 Viking Amorella -laivalla.


title: HattiWatit

text: Vuoden 1999 keväällä yhtye kutsuttiin esiintymään Lastenklinikoiden Kummien tukitapahtumaan ja se esiintyikin 13. toukokuuta 1999 "Kummit Levillä" -tapahtumassa. Keikkavuosi 1999 päättyi 11. joulukuuta LänsiAuto Areenalla järjestettyyn "Lasten Suuri Joulushow" -tapahtumaan . Mukana olivat myös ainakin: Mandi, Muumit & Benny Törnroos, Jokeri Pokeri Box sekä Kengurumeininki. Myös "Ilo Irti" CD-levy julkaistiin vuonna 1999. Levyllä oli kuusi kappaletta.


title: HattiWatit

text: Vuonna 2000 HattiWatit osallistuivat muun muassa valtakunnalliseen "Vuoden uusi lastenlaulu 2000" -kilpailuun kappaleellaan "Nenä valuu ja räystäät tippuu". Esitys selvitti tiensä semifinaalista televisioituun finaaliin. Siinä yhtyeen kappale sijoittui viidenneksi. Inkun viimeinen keikka HattiWattien vakijäsenenä oli Silja Festivalilla 18. maaliskuuta 2001.


title: HattiWatit

text: Timo Ohramaa aloitti toisen pestinsä HattiWattien riveissä 2001. 2002 yhtye sijoittui toiseksi Riihimäellä järjestetyssä "Valtakunnallisessa pääsiäislaulukilpailussa" Timo Ahosen kappaleella "Virvon siellä ja varvon täällä". Kyseinen kappale löytyy kokoelmaäänitteeltä "Pääsiäisnoidan keitokset" (2003). Vuoden 2002 lopulla valmistui toinen pitkäsoitto "Ipanoiden Platta". Lasten rockfestivaali Seikkisrockissa Hattiwatit oli pääesiintyjänä vuonna 2004.


title: HattiWatit

text: 18. heinäkuuta 2006 HattiWatit esiintyivät Pori Jazz Kidz Festivalin päänäyttämöllä Lokkilavalla. 19. elokuuta 2006 Jyväshyvä vietti 100-vuotisjuhliaan Kaisaniemen kentällä Helsingissä "Sadonkorjuu Karnevaalit" -nimellä. Tässä yleisötapahtumassa esiintyivät HattiWatit, sekä Ilkka ja Heikki Jääskeläinen.


title: HattiWatit

text: Vuonna 2012 HattiWatit olivat mukana Ylöjärven Ylisen kartanolla järjestetyillä Ylis`festareilla (Tampereen yliopistollisen sairaalan kehitysvammahuollon järjestämä festivaali). 20-vuotissyntymäpäiviään HattiWatit juhlivat Lappeenrannan Satamatorilla "Kesän Avajaiset" tapahtumassa 1. kesäkuuta 2014 (solistina Inkku). Juhlavuoden kunniaksi HattiWatit tekivät myös Jukka Pitkäsen ohjaaman ja kuvaaman "Paperikone" -videon, joka on cover-versio Status Quon "Paper Planesta" (Rossi-Young).


title: HattiWatit

text: Maaliskuussa 2015 HattiWatit veivät show'nsa pelkän aikuisyleisön eteen ravintolamaailmaan. Tämä tapahtui Hyvinkäällä järjestetyssä "Kulttuuri Goes Baari "-tapahtumassa" (KGB)". Baari täyttyi iloisesta ja osallistuvasta yleisöstä . Kyseisellä keikalla kuultiin kappaleita bändin koko uralta. Tätä ennen yhtye oli esiintynyt yhden ainoan kerran pelkälle aikuisyleisölle. Kyseessä oli tällöin Robin manageri Hannu Sormusen hääbileet Ravintola Harlekiinissa Hyvinkäällä 18.10.1996.


title: HattiWatit

text: 17.04.2016 HattiWatit olivat mukana Lastenklinikoiden kummien järjestämässä "Teemu-nallen lastenkonsertissa" Vantaan Energia-areenalla . Konsertilla kerättiin varoja pienten potilaiden viihtyvyyteen. Tapahtuman muut esiintyjät olivat: Ti-Ti Nalle, Pellekaija Pum, Step Up School, sekä Aarne Alligaattori & Viidakkorumpu. Konsertin juonsi Pikku Kakkosen Veera.


title: Francisco Serrano

text: Francisco Serrano y Domínguez, de la Torren herttua (17. joulukuuta 1810 Cádiz – 26. marraskuuta 1885 Madrid) oli espanjalainen sotamarsalkka ja poliitikko. Hänellä oli keskeinen rooli vuoden 1868 vallankumouksessa, jolla kuningatar Isabella II syrjäytettiin vallasta. Hän toimi Espanjan pääministerinä 1868–1869, valtionhoitajana 1869–1870 ja uudelleen pääministerinä 1871, 1872 sekä 1874.


title: Francisco Serrano

text: Serrano liittyi jo 12-vuotiaana Espanjan armeijaan ja soti ensimmäisessä karlistisodassa kuningatar Isabellalle uskollisten joukkojen puolella. Hän yleni vuoteen 1841 mennessä kenraaliluutnantiksi ja hänet nimitettiin 1845 sotaministeriksi sekä 1848 Granadan kenraalikapteeniksi. Serranolla oli näihin aikoihin suuri vaikutusvalta hovissa ja hän oli läheisissä väleissä kuningatar Isabellan kanssa. Vähitellen hän kuitenkin ajautui hallitsijan epäsuosioon ja joutui asumaan välillä maanpaossa. Hän osallistui vuonna 1854 kenraali Leopoldo O’Donnellin johtamaan maltilliseen vallankumoukseen. Sen jälkeen Serrano oli 1856 Uuden-Kastilian kenraalikapteenina, 1857–1858 Espanjan suurlähettiläänä Pariisissa, 1859–1862 Kuuban käskynhaltijana ja 1862–1863 ulkoministerinä. Hän sai 1862 de la Torren herttuan arvon.